text:
Hol ko addi oo fitina ? Jeyi ndee finnere ko caɗeele kuuraa. Ko ina wona dumunna, gila kawgel fuku winndere ɓenni, Ndakaaru e won e nokkuuji Senegaal ndonkii heɓirde kuraa no haanirta nii, ko ina yaha tan, ina arta ; won ɓe keɓataa kuraa hay waktuuji 5 e ñalawma.
Seppooji keewɗi njuɓɓinaama. Jeyli kuɓɓaama e mbeddaaji, kaaƴe mberlaama, waɗii pelɓondire muusɗe haa woodi maayɗo heen (Abdullaay Wad Yinngu). Ñootooɓe Cees ndenndinii fotde 1 500 faktiir kuuraa, mbiyi njoɓaani ! Ko ɗum waɗi yimɓe fof ndillii. Suudu Sarɗi noddii batu keñoraangu ngam yeewtude heen e naamnaade guwarnama laɓɓitinooje ; ko ñalnde talaata 20 sulyee wonnoo. Depiteeji ɗii kala kaalii, ñiŋii laamu ngu. Wonande Sammba Juulde Caam, guwarnama oo kala fotnoo ko woppude golle, sibu laaɓii golle mum njuumtaani. Ko noon wonande partiiji luulndo ngo. APR, hono parti Makki Sal wiyi « seppooji baɗooji e nder leydi ndi no diidorinoo kollitii wonde Senegalnaaɓe muñtorii. APR ina wondi e maɓɓe e ɗuum… ».
Ko noon kadi wonande Parti Sosiyaalist : « Min njaɓataa Abdullaay Wad e guwarnama mum mbonna nguurndam ɓesngu Senegaal, sibu ŋakkeende kuuraa ». Ko haala Aysata Taal to Podoor « haa mande ? ».
So Alla, nguurndam hannde aamnotaako gaa gaa kuuraa. Ko hono no Moor Gey koɗɗo to Mbakke wiyri nii tan : « Ko min aanɓe. Jamma, nder cuuɗi waalotaako, ina wuli no feewi. Minen fof min njaltat boowal, min njeewta haa weetndoogo, so kuuraa artii min ɗaanoyoo».
Coodguuli won e geɗe nguura kadi ɓeydiima, sibu mooftugol majje saɗtii: « hannde, ko ñalnde kala yimɓe nduggoyta liɗɗi e legim e teewu sibu firgooji marsataa ».
Hay nokkuuji ɗo kuuraa woodi ɗo tinii ɗum. Yeru to Kuungel (340 kiloo fuɗnaange Ndakaaru). Usmaan Ngom ko toon hoɗi. O wiyi «Ɗo, amin njogii masiŋ amen kuraa keeriiɗo. Kono joom suudu am wiyii kam wonde coodgu liɗɗi ɓeydiima, ko jaratnoo 400 F seefaa, jarata hannde ko 800 F seefaa. Addi ɗum ko otooji gaddooji liɗɗi ɗi nattii dañde galaas e laawol he … ».
Faggudu leydi loriima no feewi e ɗii kuppiraaji kuuraa, sibu, ko idii fof ko fitiram golle en natti gollaade, ɗum noon roŋkude no nguurdi. Yeru haala ooɗoo ñootoowo to Cees : « Min ndonkii gollaade sabu kuraa alaa. Ñooti fof nana njooɗii, min mbaawaa huuɓnude podooje amen. Min keɓata kuraa ko waktuuji tati fat ñalawma ! Min ndonkii gollaade. Ɗum joofataa».
Hay gollotooɓe e poosto ndaɗaani e batte majjum. «Arɓe yaltinde kaalis nelde so ngarii, tawata ko kuraa alaa. Alaa e sago ɓe pada haa kuuraa arta, ordinateeruuji kuɓɓee, ɓe mbaawa yoɓeede. Nde tawnoo ina leela artude, ɓe mbaɗtata guut maɓɓe fof ko e gollotooɓe poosto ».
BAB


c: text/html

text:
Koolol Nagge yuɓɓinaama ñalɗi 18, 19 e 20 bowte (desammbar) 2017 e nder Nuwaasot, laamorgo Muritani e gardagol cukko hooreejo Tabital Pulaagu Catal Muritani hono Jallo Daawuuda, caggal nde ngantu rafi teppi hooreejo mawɗo catal ngal hono Fari Jeeri Bah. Ñalnde ñalawma adan, koolol ngol hurmbitoyaa ko to Galle Mooɓondire (Palais des Congrès). Ñalawma oo fof ko toon ñallaa, hiiraa haa pecce jamma. Konngi ɗii, gila e cukko hooreejo Catal Muritani, laamiiɗo Aadamawa hono Alhajji Mohammadu Barkinɗo, Alhajji Alfaa Aamadu Jallo, gardiiɗo Tabital Pulaagu hakkunde leyɗeele, Doktoor Iisaa Jallo, kalfinaaɗo ngaynanteeri e safrude luure haa e Dono Sampaate ko toon mbaɗaa. Teddiniranoo golle ɗee ko Mawɗo leydi Muritani hono Mohammed Wul Abdel Asiis. Ko kañum kadi fotnoo udditde golle ɗee hawri o woni ko e ɗanngal, caggal leydi. Lomtii mo to bannge kaalanɗe e to golle ko jaagorgal Pinal e fitiram-gollaagu e ngal ngaynaaka. Kewu nguu nootitaama sanne. Yimɓe leyɗeele fulɓe keewɗe njiyaama : Senegaal, Gammbi, Mali, Burkinaa Faso, Niiseer, Niiseriyaa, Kameruun, Togo, Gine, Caad.
Fulɓe Muritani e yiɗɓe pulaagu, ngummoriima e diiwanuuji leydi ndii fof, ngarii, ngardi e keewal e peewal. Kala jiɗnooɗo yiyde ŋari Pullo, ŋaaŋtii e ooɗoo subaka. Hinnde fof waɗiri ñaantungal mum ko bannge. Balle teskinɗe kadi mbaɗaama, gila e kolce, maaro e nebam haa e kaalisaaji. En teskiima heen Woɗaaɓe Penaaka, Jaawɓe, Joobɓe, Boosoyaaɓe, Suudu Fahfahɓe, Wuro Beelel Gawde Hebbiya, Waalalnaaɓe, Rewɓe Halayɓe haɓooɓe e baasal, wolarɓe, ekn. Ñalawma ɗimmo oo waɗaa heen ko geɗe ɗiɗi. Heen geɗel, jeewte e wejo e ndefuuji ganni. Ɗuum waɗaa ko hakkunde Galle Sukaaɓe Kiiɗɗo e Faawru Jaatiiji Ngenndi. Geɗel ɗimmel ko njillu to wurooji walla mbalndiiji nayi to Idini. Ko jaribo jillondiral nayi caparooji ngoni toon. Hoɗɓe leyɗeele ngarnooɗe ɗee ko toon njahi. Biisuuji nay haa keewi ko jiidaa e werlaaji tokoosi. Ɓe ngartoyi e Nuwaasot ko hakkunde futuro e geeƴe. Hay gooto e maɓɓe dañaani fawde yitere mum e wejooji mbaɗaaɗi e oon ñalawma gila e geɗe ñeeñɗuɗe haa ñameele hanki walla heɗoraade nofru jeewte mum baɗanooɗe ɗee. So neɗɗo luutaama jeewte Bah Mammadu Kaaliidu, Ceerno Aamadu Yero Kiiɗe e Ceerno Suleymaani Kan, won ko luutaa e ɗii ñalɗi nagge. Ñalawma tataɓo oo, woni ñalnde 20 ndee, ɓuri teskinde heen ko wejo duumiingo e hiirde jamma, uddunde ñalɗi ɗii. Ko oon ñalawma rokki koololnaaɓe godditaade e ñalɗi ɗiɗi gadani ɗii.
Koolol Nagge e Muritani heewii jamaanu, feeñninii ndunngu Pulaagu, dillinii yimɓe mawɓe, gila e nder leydi haa e caggal mayri kono kadi ngol waɗii pergitte keewɗe, laaɓtuɗe ɗe gumɗo waawnoo taaraade.
Gelongal Fuuta lollirɗo, Njaay Saydu Aamadu

robotstxt: allowed

filter: keep


text:
Asakal woni salndu tataɓiiru e calɗi lislaam joyi ɗi, cagal gooŋɗinde Alla e nelaaɗo mum, e darnude juulde. Alla toowɗo o wiyi nelaaɗo Muhamad (JKW) : “ƴettu e jawɗeele maɓɓe ɗe sadak (asakal) laaɓniraaɓe, ɓeydiraa ɓe ɗum” . Ko ɗum addani Nelaaɗo (J.KW) wiyde : “jawdi ustortaako sabu sadak (walla asakal)”.
O wiyi kadi “sadak ene ñifa tikkere Alla, ene duñta maayde soofnde”, Sadak ko ko njarliti-ɗaa, njaltin-ɗaa e jawdi maaɗa, asakal noon ko ko foti itteede e jawɗeele alduɓe, faytinee e waasɓe, e roofolɓe, e jom caɗeele en, e kala ko ene walla nguurndam renndo no yuɓɓiri.
Asakal farlaa ko e hitaande ɗiɗmere e fergo Nelaaɗo (J.K.W.), ene hawrunoo 624 jibineede annabi Iissa (JKW ), tawi juulɓe ndarnii laamu mumen to Madiina, katojini e jawdi ko ene njiilira njuɓɓudi geɗe mumen.
Ko nii asakal yuɓɓiniraa :
*Askatee e ngalu ko leƴƴi tati :
a) Neemoraaɗi (jawdi njahoori) : ndammiri, nay e gelooɗi
b) Kaŋŋe e kaalis, e marsandiis njulaagu.
ɓ) Remru : gawri, maaro, makka, ɓesnooje, (tamarooje, reseŋaaji..)
Ene sarɗee e waɗɗaade asakal sarɗiyeeji garooji ɗi :
* Jeygol timmungol : wonaa ñamaande, wonaa desndal, wonaa ko teettaa e goɗɗo.
* Timmude hitaande : ɗum ko to neemoraaɗi e kaŋŋe e kaalis, kono remru ko nde soñaa ndee tan asketee.
*Askinde : woni tolno asakal, kala ko asketee ene jogii tolno ɗo heɓata, wiyee askinii.
Ko nii asakal yahrata:
1- Neemoraandi:
a – Ndammiri :
– tolno asakal mum ko 40 dammuwol, so yettiima ɗoon fayi dow ko nii askirtee:
So wonii (500) fayi dow, wontata ko kala 100 dammuwol yaltinanee dammuwol gootol.
b – Asakal nay ko nii waɗirtee :
– kala 30 yaltinantee ko gayel ngel duuɓi ɗiɗi.
– kala 40 yaltinantee ko ñale yaaroowe duuɓi tati, ngaari lomtotaako ɗum.
* Ko ɓeydii e 30 yettaaki 40 asketaake, Ko ɓeydii e 40 yettaaki 60 asketaake,
* Ɗum firti ko tuggude 30 haa 39 ko gayel gootel tan, tuggude 40 haa 59 ko ñale woote tan, so wonii 60 noon, yaltinanee ngayon ɗiɗon, so wonii 80 yaltinanee ñalbi ɗiɗi, ko hono nii tan yaahrata.
ɓ – Asakal gelooɗi :
Askini e gelooɗi ko gelooɗi joyi, yaltinantee ko e ndammiri haa ɗi tolnoo 25 waɗta yaltineede e golooɗi, hono nii :
So diwii 120 ngelooba, wontata ko kala 50 ngelooba yaltinanee ndimndinba, kala 40 ɓiyi muyninoowa, ko wayi no 150 ngelooba askantee ko dimndinɗi tati, 200 ngelooba askantee ko dimndinɗi nayi walla ɓiɓɓe muyninooji joyi, ƴeewetee heen tan ko ko ɓuri wonde nafoore miskineeɓe.
Tesko:
– 1) Beyi e baali ko leñol gootol, ko njogiɗaa heen fof a renndintu ngaskidaa.
– 2) So beyi e baali ɗii poti, kala heen ɗo o welaa o yaltina asakal, so ɗi ɓurondirii noon, yo o yaltin e ko ɓuri heewde ko.
– 3) Geñgol jawdi hitaande mum ko hitaande yumma mum, ndokken yeru : en mbiyii jawdi asketaake so wonaa daña hitaande e junngo maa, jooni noon so aɗa jogii 30 dammuwol hoore lewru abiriil yehii haa lewru marse, heen 10 njibinii, wonii40, kannji fof ɗi nguuri haa abiril artii, a wiyataa heen 10 timminaani hitaande.
– 4) Ene jaɓee jom jawdi soodoya daral tolno ko o foti yaltinde e askal ko.
5) So tolno duuɓi ko waɗɗii mo ko alaa e jawdi makko, so o yaltinii ko ɓuri ɗum duuɓi ene feewi haa maayi.
– 6) Rennduɓe jawdi asakal mumen ko gootal, haade jey gooto e maɓɓe fof askinii, tawa yontii askude, tawa jawdi maɓɓe renndi ko heewi e geɗe garooje ɗe : jofnde, kalhaldi, baagal, durirde, gaynaako…
– 7) Jaɓetaake noon renndinde ko seernoo, walla seerndude ko renndunoo ngam dogde asakal, ko wayi no : aɗa joginoo 40 dammuwol, mbeɗe jogii 40, ene waɗɗii gooto e men fof yaltinde dammuwol, tan ndenddinen haa wonta 80, wona enen ɗiɗo fof njaltinen gootol. Walla eɗen ndenndunoo 201, miin jeyi heen 100, aan jeyi 101, ene waɗɗinoo en yaltinde ndammiri tati, hitaande ɓaditoo tan ceernden, gooto e men fof yaltina gootol, tawa ko tati potno ɗen yaltinde. (Ene heddii, haa tonngoode aroore)
2. Asakal kaŋŋe e kaalis
Kaŋŋe walla kaalis, foti ko ko tafaa walla tafaaka ene askee tawi jogoraa ko ene alɗinoree, ene juloree walla resanee aduna. Kono so tawii jogoraa ko ene nyaantoree, hay so heewii, asketaake. So a jogiima e kaŋŋe fotde menkelleeje 20, walla e kalis daneejo fotde 200 mbuuɗu, haa hitaande dartiima mo wuuri, waɗɗiima askeede. Ko noon ne kay so a jogiima menkelleeje 10, e 100 mbuuɗu ndaneewu, a renndintu, ngaskaa ; ko hono nii askirtee :Kala ko njogi-ɗaa e kaŋŋe, walla e kalis, ko foti no ko haalaa ko fayi dow, njaltintaa heen ko : capanɗe nayaɓal (1/40). walla mbiyen 2, 5 % , ko wayi no :
– asketee e 20 menkelde kaŋŋe ko menkelle ɗiɗi (20:40=0,5 woni feccere menkelde).
– asketee e 200 mbuɗu ndaneewu ko buuɗi 5 (200:40=5).
Ko hono nii tan waɗirtee, no jawdi ndi fotiri fof.
l Kalis nyaameteeɗo hande oo ne, ko wayi no ugiyya, Dolaar, Seefaa, ekon, ene askee so a jogiima heen ko tolnondiri e menkelleeje 20, walla 200 mbuuɗu ndaneewu, ɗum noon alaa ɗo darii, fawii tan ko e coggu jeere.
Jooni noon, so a jogiima e ugiyya ko askini, wonii e junngo maa hitaande timmunde, ngaskirtaa tan ko no kaŋŋe e kaalis askirtee nii, hono 1/40, walla 2,5%. Yeru, asakal 200000 ugiyya ko 200000/40=5000 uguyya.
l Asakal njulaagu : njulaagu ko mbaydiiji ɗiɗi :
a) Njulaagu njiilaangu : ko ari e junngo makko fof ko o jeeyoowo, o mooftaani haa jeere wela.
b) Njulaagu mooftaangu haa jeere welta.
* Njulaagu njiilotoongo ngu : hitaande kala o hiisoto ko o jogii e marsandiis fof, haa o annda no foti e kaalis mo o liggortoo oo (ugiyya walla dolaar…) o renndina ɗum e kaalis mo o jogii o, o askida ɗum laawol gootol.
* So tawii noon ko marsandiis mooftaaɗo haa jeere welta asketee tan ko nde yeeya nde, hay so wonii duuɓi.
3. Asakal Remru
Remru waɗɗii askeede ko nde gawri ñammini, nde tamarooje e reseŋaaji ɓenndi, e nde ñebbe ngufti. Asketee e remru ko leƴƴi garooji ɗi:
A- Gawri: ene waɗi mbaydiji tati:
– samme, feelaa, ñindiko, ɗii tati ko mbaydi ngootiri nanngirtee.
– Ndiyamiri : ko mbaydi mum bannge.
– Makka kadi ko mbaydi mum bannge.
B – Maaro : maarooji fof ko mbaadi ngootiri.
Ɓ- Ɓesnooje : ko wayi no tamarooje walla resen, kala heen gooto noon ko mbaydi mum bannge.
C- Ñebbe : ko wayi no ñebbe men ɗe, e ñebbe daneeje, e ñebbe goɗɗe ko wayi no lantiiy, ekn…(ñebbe fof ko mbaydi ngootiri).
Asakal remru noon fawaaki e timminde hitaande, ko nde soñaa fof asketee, so tawii noon soñaaka, ko ko ñamtatee (fuɗɗiima ñaameede seeɗa-seeɗa) ndeen etɓinte, annominee no foti baa ngesa askinta, ɗum yaltinoyee heen so tawii kay askinii.
Ko askini e remru :
Asketee e remru ko so timmii wusukaaji joyi, wusuku gooto ko muudi capanɗe tati (capanɗe jeegom hamdaat), ndeke askini ko 5ƴ30 = 150 muudo.
So remru maaɗa yettaaki ɗoon asakal waɗɗaaki ma, so a hiisoriima ɗum peese hawrata ko 516 kiloograam.
Hol no askirtee?
Remru askirtee ko e mbaydiiji ɗiɗi :
a- ko Asamaan yarni, walla ilam yarni, aan hay dara alanaama heen so wonaa liggaade ngesa ma, ko sappoɓal 1/10 njaltintaa askal, ɗum woni 10%, ko wayi no so a soñii 650 muudo ndiyamiri, ko nii askirtee : 650ƴ10/100 = 65 muudo, walla 650/10=65 muudo.
b- ngesa ba njarnirtaa doole maa, baagal walla masiŋ, ekn…, ndeen ngaskataa ko feccere sappoɓal woni 5%, feccere heddiinde nde ko tampere maaɗa, ko wayi no a soñii 600 muudo maaro, tee ko aan roosi ngesa ma, ngaskataa ko 600ƴ5/100= 30 muudo.
Tesko:
Asakal remru fawaaki e timmude hitaande e juuɗe ma, ko nde soñaa fof, aɗa waawi askude ngesa e hitaande wootere ko ɓuri laawol gootol.
Leƴƴi nayi kaalaaɗi ɗi, mbaydiiji kala heen leñol ndenndinte ngaskidee, ko wayi no ( samme, feelaa, e ñindiko) ko leñol gootol (muudi 100 samme + muudi 40 feelaa + muudi 10 ñindiko) timmii asakal, yaltintee heen ko: muudi 10 samme + muudi 4 feelaa + muudo wooto ñindiko, kono makka, e ndiyamiri e maaro kala heen gooto ko leñol mum bannge, renndintaake, kadi tamarooje e resin rendintaake, kono mbaydiiji ñebbe fof ko leñol gootol, ene renndinee.
Tawi ngesa maa tamarooje ene waɗi : dowrowe, e kakindiiɗe e jaasɗe, njaltintaa askal noon ko e hakkundeejo o.
Tawi noon waɗi tan ko dowrowe e jaasɗe ngalaa hakkundeeje, a yaltintu e kala gooto e majji kañji ɗiɗi tolnde mum e askal he.
Hol mo jeyi askal ?
Alla toowɗo oo wiyi wonde askal jeyi ɗum ko leƴƴi jeetati garooji ɗi:
1- Baasɗo : ko mo alaa ko ene yona ɗum fotde hitaande, hay so noon omo jogii ko askini (nisaab).
2- Miskiino : ɓuri saɗtude donkal e baasɗo, miskiino woni mo alaa hay dara, hay nguura mum hannde timmaani.
3- Liggotooɓe : ɓe laamu neleta tawa ko hoolaaɓe yo ndenndin asakal, yoo njuɓɓin ɗum, ndeena ɗum, ɓeen njoɓdi mum en ene waawi yaltineede e asakal.
4- woowneteeɓe ɓerɗe : maa wonii ko ɓe heefreeɓe, ɓe ndokkee e asakal ngam yiɗde reerɗindeɓe e lislaam, walla ko ɓe juulɓe hesɓe ɓe ndokkee e asakal, haa diine maɓɓe tiiɗa.
5- Rimɗinde jiyaaɓe : sabu lislaam reerɗude e ndimaagu, yamiri yo itte e asakal hitaande kala ko ene rimɗiniree jiyaaɓe halfaaɓe (ndeeɗoo yolnde kam sukkaama, njiyaagu nattii woodde, Alla yettaaɓa), ko ɗum lislaam yiɗnoo.
6- reweteeɓe ñamaale: deweteeɗo ñamaande nde ronkani, tawi o ñamlorinoo ko waɗde ɗum ɗo dagii, oon ene rokkee e asakal ko yoɓiri ñamaande mum.
7– Soldateeɓe reenooɓe diine, reenooɓe leydi mum en, ene ndokkee e asakal hay so ko ɓe alɗuɓe, walla soodiree kaɓirɗe e njogitaari, ekn…
8- Ɗanniiɗo (ɓiyi laawol) : oon woni tumaranke gonɗo e laawol, tawi wonaa ɗanngal woofde Alla, omo rokkee e asakal ko ene yettina mo leydi makko.
Tesko:
1- Asakal ko e junngo laamɗo juulɓe waɗaa, kañum anndi no feccirta, e mbaydiiji jeetati limtaaɗi ɗi, omo waawi rokkeede heen e mbaydi ngootiri, walla o huɓtiɗinaɗi kañji fof, walla o fondaɗi, walla o ɓurondira ɗi.
2- Yiɗaa e pecugol asakal ko ittude baasal, wonaa sarde jawdi, moƴƴi ko hitaande fof wooda e waasɓe yaltinaaɓe baasal, ko wayi no rokkee ko ene yona ɗum hitaande, walla o rokkee ko ene waɗta mo e askooɓe mo wuuri.
3- So laamu toppitaaki asakal, juulɗo fof yo toppitano hoore mum asakal mum, sabu ko farilla no juulde nii.
4- Ɓeeɗoo ndokketaake asakal :
a- Sarifaaɓe yaltuɓe e nelaaɗo Muhammed (J.K.W), ɓeen laamu rokkata ɗum en ko booñ mum wonaa e askal.
b- Kala mo nguura mum fawi maa, a rokkataa ɗum asakal maa :
* ɓiɗɗo rokkataa asakal mum jinnaaɓe mum waasɓe, sabu nguura maɓɓe ko e makko fawii, so wonaa tawa ko ɓe reweteeɓe ñamaale, ɓe naatira oon bannge.
* Baaba rokkataa ɓiɓɓe mum sukaaɓe, walla hellifaaɓe ŋakkuɓe (kaaɗi, ngumndam ñawu njooɗiingu ekn…), kono omo wawi rukkude ɓiɓɓe makko worɓe hellifaaɓe waasɓe, walla ɓiɓɓe makko rewɓe waasɓe resaaɓe, sabu ngura ɓee fof fawaaki baaba.
Jom galle rokkataa jom suudu mum asakal, so wonaa tawa ko to bange yoɓde ñamaande.
Kono jom suudu ene waawi rokkude jom galle mum asakal jawdi mum sabu nguura gorko o waɗɗaaki mo.
Bun Umar LIH
Tel : 00 222 630 15 98 / 675 88 79


text:
Ñalnde 31 lewru suwee 2012, wulaango yettiima en caggal juulal subaka wonde Faatimata Mammadel Soh ɓurɗo lollirde Mettu Soh ruttiima e joomum caggal rafi juutɗo. Banndiiko en e musiɗɓe makko fof cuniima kono kadi FƁPM suniima sabu darnde Mettu e nder fedde nde humpaani hay gooto so tawii ko ɗoo e Nuwaasoot to peŋgal Sammba Baydi ndeen walla e nder catal Fum el Geleyta, darnde makko ko wootere : ko ƴellitde pinal fulɓe e fannuuji kala.
Ñalnde 31 lewru suwee 2012, wulaango yettiima en caggal juulal subaka wonde Faatimata Mammadel Soh ɓurɗo lollirde Mettu Soh ruttiima e joomum caggal rafi juutɗo. Banndiiko en e musiɗɓe makko fof cuniima kono kadi FƁPM suniima sabu darnde Mettu e nder fedde nde humpaani hay gooto so tawii ko ɗoo e Nuwaasoot to peŋgal Sammba Baydi ndeen walla e nder catal Fum el Geleyta, darnde makko ko wootere : ko ƴellitde pinal fulɓe e fannuuji kala.
Ɗum fof noon woni ngooroondi mum ko fiɓnde makko tiiɗnde nde o suɓtii to bannge nguurndam makko : yiɗande Moritani ƴellitaare e ngootaagu leƴƴi e compugol potal e nder leydi hee.
Ñawu njuutngu nduuliingu fittaandu makko hannde nguu, caɗeele nguurndam e wonde baaye law, meeɗaa selnude mo ngolɗoon bolol haa o nodditaa e joom makko. Kala annduɓe mo, tolnidiiɓe makko, jiknaaɓe makko e yontidaaɓe makko fof daande ko wootere, ñande janayse makko wonde ko o neɗɗo jamyamo, jankiniiɗo, muñɗo.
Eɗen nduwanoo banndiiko en kala teeŋti noon e njaatige makko, giɗo makko, Kajjata Gamo Soh e jom galle mum. Tawde woni noon o wonaa tooñaaɗo, o rewi ko e laawol kala tagoore hebori rewde, eɗen ñaaganoo mo Alla nde yurmotoo mo, yaafoo mo, suɓonoo mo kala ɓure moƴƴe to Aljanna. Aamiin yaa rabbil aalamiina !
M.H.J.


text:
Gila kampaañ oo fuɗɗii ñalnde 21 suwee 2014, kanndidaa biyeteeɗo Muhammed wul Abdel Asiis oo, jamfinooɗo laamu jooɗii e jappeere e hitaande 2008 hade mum toɗɗoreede woote juɓɓiniraaɗe « ɗereeji ñenngaaɗi », hollitii tan wonde wonaa kanndidaaji keddiiɗi ɗii waɗdata. Waɗi noon ko e denndaangal dente ɗe o yuɓiinnoo e laamorɗe diiwanuuji ɗii, o ronkii jogaade hoore makko,
Gila kampaañ oo fuɗɗii ñalnde 21 suwee 2014, kanndidaa biyeteeɗo Muhammed wul Abdel Asiis oo, jamfinooɗo laamu jooɗii e jappeere e hitaande 2008 hade mum toɗɗoreede woote juɓɓiniraaɗe « ɗereeji ñenngaaɗi », hollitii tan wonde wonaa kanndidaaji keddiiɗi ɗii waɗdata. Waɗi noon ko e denndaangal dente ɗe o yuɓiinnoo e laamorɗe diiwanuuji ɗii, o ronkii jogaade hoore makko,
o holliti mettere makko ɓurtunde e « ɓee nayeeɓe … », « bonnooɓe », ɓe nganndu-ɗaa, e miijo Abdel Asiis, mbaɗii ko boni, so geddude woote makko…
Kampaañ heddiiɓe ɓee ne woɗɗaani ɗoon, sibu ɓe keewaani ñiŋondirde e koye maɓɓe, ɓe ɓuri waawde tooñde kamɓe fof ko saliiɓe yahde woote ɓee. Ɗumɗoon noon, rokkii wiyatnooɓe wonde yahduɓe e Abdel Asiis woote ɓee, ko e mum ngondi, walla kam ngoni ko e wallitde mo dagnude woote ɗuurnaaɗe. Ɗum hollitii kadi, geddo ngoo, ina haɗi ɓe kamɓe kala ɗoyngol, kamɓe kala ɓe mbaɗdata ko e pelle politik e renndo gedduɗe ɗee, kono ɓe pooɗondiraani lefol laamu, sibu kamɓe fof aɓe nganndi hol keɓoowo ngol.
Baawɗe Alla ! Go’o men yiyde sippirooɓe lammba ina ndikkoo yeeɓooɓe. Ngoo geddo koy muusii !
Ko e ngoon yeeso pot-ɗen faamirde winndannde PRDS Abdel Asiis (hono UPR) yaltini ñalnde alkamiisa 12 ndee, tawi alaa mo tooñata heen so wonaa FNDU. Cikkatno-ɗen ɓe pooɗondirta ko kanndidaaji keddiiɗi ɗii. En tawii ko kañji ɓuri weldude, sibu e kampaañ hee, hay ŋaaccondirde ɓe ŋaaccondirtaa, kamɓe fof aɓe kawri e joopaade gedduɓe woote ɓee.
Ndokken heen yeruuji : To Kahayɗi, Asiis wiyi wonde « gedduɓe woote ɓee ko « warkoyeeɓe », « ko kam en taccini », ko kam en mbaɗi bonanndeeji añamnguraagu 89 e 90. Baawɗe Alla ! Ko Ahmed Daddaa, walla ko Saar Mammadu, walla ko wul Mawluud, walla ko Haamiidu Baaba Kan, maa ko Masawuud, walla ko Mammadu Alasan Bah, walla ndeen ko Jamiil Mansuur ? Kanko Abdel Asiis to o wonnoo nde ɗeen bone mbaɗetee ndee ? O reenatnoo ko gardinooɗo ɗiin bonanndeeji. O jeyanoo ko ardiiɓe konu njooɓiingu ɓiɗɓe mum, hirsi ɗum en, waɗi ɓee yargo, werlii woɗɓe e oƴu jaynge !!! Kooli ko enen cuusi gacce, enen njoori gite ! Walla ndeen ko enen ngoni saaysayeeɓe ! Iih, hol kaɗɗo artiraaɓe e ɓaleeɓe muritaninaaɓe (haa teeŋti to Farayse) winnditaade ? Hol ɓoorɗo ngenndaagu maɓɓe ? Hol kaɗɗo ɓe heɓtude leyɗe maɓɓe, koɗorɗe maɓɓe, jeyuuji maɓɓe ? Mo wari Lamin Manngaan ? Hol berliiɗo e ɓee miskineeɓe, seppuɓe gila Ɓoggee haa Nuwaasoot ngam yiylaade haaldude e makko e hollitde mo caɗeele mum en, hol berliiɗo e ɓeeɗoo fotnooɓe jaɓɓeede, gerenaaduuji, tawi noon ñalnde kala ina jaɓɓoo seppirooɓe bolle puuyɗe, walla seppirooɓe ngañantumaagu to damal galle laamorgo leydi?…
Won ɗo o wiyi kadi, kanko kanndidaa Abdel Asiis, wonde « mi fottii e hoohooɓe heewɓe, ɓe meeɗaa nande innde Muritani ndee ko adii 2009 ». O haali ngolɗoo konngol ko Eeleega, o loowi ɗum ko e noppi Mawɗo Leydi mo o jamfinoo ñalnde 6 ut 2008, hono Siidi Wul Sheex Abdallaahi, oon pellitnooɗo artirde moolinooɓe, ƴetti kuule ittooje njiyaagu… gonɗo hannde to Lemden, sara ɗo o haalata ɗoo…
Nde o ari Kiifa, o wiyi wonde « warkoyeeɓe » ɓee, ko suusɓe wiyde wonde « bonannde (gabesi) » ina woodi hannde e leydi ndii. Ko ndeen o ruttii kadi e haala « Air Mauritanie », o yani e wul Waagef… Kono, Pulaar wiyi « ñalnde darnga, maa wood ko janngtaa ko wonaa nguyka gertooɗe » !
Kadi « Weli mbeewa, metti mbeewa, nagge ɓuri ɗum ɓirannde » !
Muttaar
miijo ƴoogaango e ndeeɗoo winndannde


text:
Afrik ko 6% wertallo winndere e 20% wertallo leydi njoorndi. Wertallo mayri ko 30 miliyoŋ km2, eɗun sowoo laabi tati wertallo Orop. Yimɓe Afrik ko milyaar e teemedde ɗiɗi miliyoŋ, woni 16% yimɓe winndere ndee. E tuugnaade e ɓetooji FNGD, keeweendi yimɓe Afrik maa ɓurtoyo keeweendi yimɓe Siin e Inndo fof so ndenndinaama ɗoo e hitaande 2 100. E oon sahaa yimɓe mayri maa tolnoyo e miliyaaruuji 4 fittaandu, wonoya 39% yimɓe winndere ndee. Afrik fof ɓuri heewde sukaaɓe sibu hakindo duuɓi ko 19,7 (e winndere ndee hakindo duuɓi ko 30,4 hitaande).
Ine jeyaa e ko teppata Afrik ɗee geɗe ɗiɗi : Ko 64% tan ɓoorii heen humambinnaagu, e ko 11% wuurɓe worgo Saharaa ina ngondi e fiɗo SIDA. Afrik fof ɓuri heewde leƴƴi e ɗemɗe : hedde 3 000 ɗemngal. Ko ɗoo kadi haalooɓe ɗemɗe keewɗe ɓuri heewde. Afriknaajo kala ina haala ko famɗi fof ɗemɗe 2 afriknaajo ko jiidaa e ɗemngal gootal oropeewal. Yeru to leydi Afrik worgo, ɗemɗe 11 ina laawɗinaa. To Afrik rewo ko Arab ɓuri waawde haaleede (70% haalooɓe), hedde 20% na kaala berbeer, 10% keddiiɗi ɗii ko hakkunde Engele, Farayse e Purtugeec.
Ina millee wonde 47% yimɓe Afrik ko juulɓe, 47% ko kerecee en, 10% dewe gaadanteeje, 2% ɓe ngalaa diine.
Gure Afrik ɓurɗe heewde yimɓe ko ɗee :
Keer : 23 miliyoŋ
Lagos : 22,9 miliyoŋ
Gauteŋ (Afrik worgo) : 13 miliyoŋ
Kinsaasa (Konngo RDC) : 12miliyoŋ
Nayrobi (Kenya) : Miliyoŋaaji 8
Luwannda (Anngolaa) : 7,9 miliyoŋ
Alsee (Alaseri) : 7,8 miliyoŋ
Kartum (Sudaan) : 7,3 miliyoŋ
Ibadan (Niiseriyaa) : 5,7 miliyoŋ
Daar es Salaam (): 5,6 miliyoŋ
So leyɗe Afrik fof ndentii, konu leydi ndii ina wona miliyoŋaaji 5 soldaat dariiɗo e miliyoŋaaji 7 soldaat panndiiɗo. Ɗum noon leydi ndi hay gooto suusataa yande hay so tawii to bannge kaɓirɗe ndi doolnaani (ko ɓuri heewde e kaɓirɗe mayri ngonata ko kaɓirɗe Riisi).
Oon sahaa maa ndi niilnu nanondiral mayri e Farayse e Angalteer. Oɗon nganndunoo kam haa hannde yoga e leyɗe Afrik ina njoɓa leydi Farayse lempoo koloñaal kañje fof e jeyde koye majje ? E tuugnaade e ngaal nanondiral, aɗe poti resndude Banke Farayse 85% ngowaaje majje. Ɗeen leyɗe ngoni : Beneŋ, Burkinaa, Gine, Gine Bisaawo, Koddiwaar, Mali, Niiseer, Senegaal, Togo, Kamaruun, Santarafrik, Caad, Konngo, Gine ekaatoriyaal e Gabon. Ɓe mbaawi huutoraade tan ko 15% e oon kaalis mo ɓe ndesndi Banke Farayse, so ɓe njiɗii ko ɓuri ɗuum, ko maa ɓe ñamloo wondude e pawnaari…
To bannge ngaluuji tago, Dental Dowlaaji Afrik ina jogii ko ina hebbina jeybaaji denndaangal yimɓe mum, sibu, 90% keɓe palatiniyum winndere ndee, e 50% kaŋŋe mum, e 50% Jamaa mum, e 33% Iraaniyoom mum, ko e kayri jogii. So ndi jeytiima kadi sosiyateeji tumarankooji gollotooɗi e ndiin leydi mawndi, maa PIB mayri tolnoya e 3 000 miliyaar oroo (1 200 000 miliyaar ugiyya). Nii woni kayri wonata doolal joyaɓal winndere ndee to bannge faggudu, ndi heedta yeeso Angalteer e Farayse, ndi sukka e Almaañ.
PIB : E sifaa kuuɓtodinɗo, PIB ko denndaangal kaalis pirlitaaɗo nder leydi e nder hitaande.
Ƴoogirde : enternet
Leyɗe 54 Dental Dowlaaji Afrik : Afrik Worgo, Alaseri, Anngolaa, Beneŋ, Botswana, Burkinaa, Burunndi, Kamaruun, Kap Weer, Santarafirik, Komoor, Denndaandi Konngo Demokarasiiri, Koddiwaar, Jibuti, Misra, Eriteree, Ecoppi, Gabon, Gammbi, Ganaa, Gine Bisaawo, Gine, Gine Ekaatoriyaal, Kenyaa, Lesoto, Liberiyaa, Libi, Madagaskaar, Malawi, Mali, Maruk, Moris, Muritani, Mosammbik, Namibi, Niiseer, Niiseriyaa, Ugannda, Ruwannda, Saawo-Tome-e-Perensipe, Senegaal, Seyseel, Siraaleyon, Somaali, Sudaan, Sudaan Worgo, Suwaasilannde, Tansaani, Caad, Togo, Tuunus, Sammbi, Simmbaabuwee.


text:
Mammadu Sammba Joop “MURTUƊO” (11 Korse 2009- 11 Korse 2021) en Njejjittaa.
So binndol e jaŋde ɗemngal Pulaar he mbaydi mum keseri haalaama, hakkillaaji njaha e won e inɗe, ko wayno Alfaa Ibraahima Soh, mo la Guinee, Muhammadu Modibo Aliw mo Kameruun, Dr Umaar Bah, mo Mauritanie, Mawɗo Amadu Hampaate Bah, Mali, e Mammadu Sammba Joop (2009-2021) mo Fuuta Tooro (Mauritanie). Ɗiɗo adanɓe ɓee ko ɗemɗiyankooɓe fanniiɓe, kadi haɓaaɓe haa binndol Pulaar dañi heɓaade he alkule latin, kadi gooto e maɓɓe kala sosii (siñcii) galle muulirɗo defte, ngam haa winndooɓe Pulaar/Fulfulde mbaawa dañde ɗo muuli ballifanɗe mum en. “Binndi e Jaŋde” wonande Muhammadu Modibo Aliw, “Nuba” Ceerno Alfaa Ibrahiima Soh.
Kamɓe e woɗɓe arɓe caggal maɓɓe ko wayno Saydu Nuuru Njaay, mo Papyrus Afrik. Kono jeddi ngalaa, kamɓe fof ko Mammaudu Sammba Joop “Murtuɗo”, ɓuri lollude.
Hono no mbiyɗen nii, ɓe innuɗen dow ɓee kala ko fanniyankooɓe, kadi haralleeɓe ɗemngal pulaar; gollaniiɓe ɗum to bannge karallaagal mbinndiin. Mbinndi kadi caatii ballifanɗe keewɗe he ɗemngal Pulaar/Fulfulde. Murtuɗo walla Baaba Leñol, hono no o noddirtenoo e wattan nguurndam makko, kanum ene nawdunoo fanniyankaagal e yarlitaare nde hono mum weeɓaani. Gaagaa won’de karallo binndoowo, ballifiiɗo ko heewi, ko o kirjinatnooɗo kadi o wonno. Nde Murtuɗo felliti daraanade ɓamtaare Pulaar tawa ko rewrude he binndol e jaŋde, o woppu kala haaju goɗɗo nguurndam. O soorii he nder Mauritanie e Senegaal, gila e gure teeru haa yettii gure dowri ɓurɗe woɗɗitaade, omo hirjina, omo janngina, omo hebla jannginooɓe Pulaar ɓe ene mbaawa sarde e yaajnude jaŋde pulaar he nder aduna he. Kono noon kadi o waɗi to leyɗeele Orop ko wayno Farayse e Belsik. He wattannde nguurndam makko o arii haa he Dowlaaji Dentuɗi Amerik, kala ɗo Fulɓe ngonnoo alaa ɗo o heddi heen, ngam hirjin’de e heblude.
So nguurndam kala leñol ko hono no deftere daartol ni, raawre heen fof ne hiisete ko hono no taƴre (chapitre) ni. Taƴre yowitiinde he ko fayti he binndol e jaŋde Pulaar ndee noon, sikke alaa, ene jeyaa e ɓurɗe heewde faayida he nder daartol leñol men. Nde tawnoo, hol ko jogori won’de palaas men janngo he nder renndooji neɗɗanke ene fawoo e hol ko woni resultaaji ndee ɗoo dillere ngam taƴde ɓoggi majjere e daaɗe men, mbaɗten miijanaade koye men kadi ngadden ballal men e ɓamtaare gannde nafooje ngam haa newna nguurndam aadeeɓe kala, wona ballal men e pinal e ƴellitaare neɗɗanke. Ndeen hare noon eɗen nganndi Mammadu Sammba Joop “Murtuɗo” addii heen ballal maantinngal. Darnde makko ko daartanteende kala yonta garɗo, he kala jamaanu siimteteende. Ɓooyde he aññeere addantaa Fulɓe e kala Afriknaaɓe haɓanteeɓe ngam ndimaagu yejjitde Baaba Leñol. Nde tawnoo golle makko ko guurɗe kadi guurdooje e kala jamaanu.


text:
Yahyaa Bun Yahyaa yeewtanii min, wiyi : “mi janngii e Maalik, gaa Ibnu Sihaabin, gaa Abii Salamata Bun Abderahmaan, hono Abii Hurayrata yo mbelemma Alla won e makko (YMWM) : hono Nelaaɗo Alla mo jam e kisal ngoni e mum (JKM) oo wiyi : so tawii gooto e mon ummiima ina juula, seyɗaani ina naata e mum wona e bonnude hakkille mum haa roŋka anndude ɗo yahratnoo, firti ko roŋka anndude no foti darɗe ɗe juuli, ɗum so heɓtiima njuulu gooto e mon yo sujju, cujjanɗe ɗiɗi tawa o mo jooɗii.
Hono Abii Salamata Bun Abderahmaan, gaa Abii Hurayrata, hono Nelaaɗo Alla (JKM) o wiyi : “gooto e mon so yejjitii ko juulno no foti, yo timmin, o sujja laabi ɗiɗi tawa ko o jooɗiiɗo;”
Yeewtini min, Muaaji bun Husaam, yeewtanii kam Baaba am, gaa Yahyaa Ibnu Abii Kasiir, yeewtanii min kadi Abuu Salamata Bun Abderahmaan, hono Abaa Hurayrata yeewtanii ɓe, hono Nelaaɗo Alla (JKM) oo wiyi : “so noddinaandu noddinaama, seyɗaane ruuŋtoto doga, ina riiɗa yaha, haa heɓa ɗo nanataa noddinaandu, so ɗum dartiima tan arta, so sappeeji ndarnaa ma kadi doga, so ɗum gasii kadi arta, wona e sorsortude nder ɓerɗe juulooɓe ina juumna ɗum en, ina siftina ɗum en ko nganndunoo ina njejjiti ɗuum, caggal ɗuum, juuloowo o roŋka anndude hol ko juuli no foti. Ko wayi noon so heɓtiima neɗɗo, yo o sujju laabi ɗiɗi tawa ko e joɗnde.”
Yeewtani min Harmelatu bun Yahyaa wiyi : yeewtani min Ibnu Wahbin, habrii kam Umrawi, gaa Abii Hurayrata, hono nelaaɗo Alla mo jam e kisal ngoni e mum oo wiyi : “seyɗaane, so sapeeji ndarnaama tan dogat yahdude e diiɗe so ɗum ɓennii arta wona e bonnude ɓerɗe yimɓe”, ɗumɗoo ko teeŋtinde ko adii haaleede koo. Hono Abdellaahi Ibnu Buhaneynata wiyi : “Nelaaɗo Alla (JKM) oo juulniino min darɗe ɗiɗi yoga e juulɗeele, o sujjoyi o yejjiti jooɗtaade, o ummii yimɓe ngummodii e makko caggal ɗum nde o gayni juulde o ƴeewtindii juulde makko ndee, o habbiri, o sujji laabi ɗiɗi tawi omo jooɗii ko adii nde o salminta, caggal ɗum o silmini”. Abdellaahi Ibnu Bihaynata El asadiyu, hono Nelaaɗo Alla (JKM) oo wiyi : waɗii sahaa o ummii o juulni min Tiisubaar o yejjiti jooɗtaade. Nde o gayni juulde o sujji laabi ɗiɗi tawi omo jooɗii, ko adii nde o silminta juuldannooɓe e makko ɓe cujjidi e makko.
Hono Abii Sayidi Khudiriyyu (MWM) wiyi; “hono Nelaaɗo Alla (JKM) oo wiyi : so gooto e mon sikkitiima e nder njuulu haa roŋkii anndude ko juuli, mbele ko laabi ɗiɗi walla tati, yo o werlo sikke oo, o lomtina ɗoon yenaneede. Firti ko o timmina juulde ndee. Holno ɗum timmirta ? ɗum timmirta, ko so tawii juuloowo sikkitiima juulde mum ko ɗiɗi walla tati, yo o waɗ e hakkille makko ko ɗiɗi o juuli, o timmina tati ɗii; so tawii o sikkitii ko hakkunde tati e nay o woni, yo o timmin tati ɗii, o fawta heen nayaɓere ndee, e dow yenaneede, nde o fuɗɗoo sujjude laabi ɗiɗi ko adii nde o silminta.”
Hono Alhamata wiyi : Abdellaahi wiyi, “Nelaaɗo Alla (JKM) oo juuliino, o ɓeydi walla usti, ɓe mbiyi eeyhey maa nelaaɗo ! won ko joli e juulu maa hee ?” o wiyi : ko ɗum woni ? Ɓe mbiyi mo, a juulii naŋngam e naŋngam. Ɗoon e ɗoon o hofi koyɗe makko, o hucciti fuɗnaange, o sujji laabi ɗiɗi, caggal ɗuum, o hucciti e yimɓe ɓee o wiyi ɓe : “ko wayi nii so tawii joli, on tinii ɗum, tintinee kam, ngam miin ko mi neɗɗo tan, mbiɗo yejjita hono no njejjitirton nii. So mi yejjitii ciftinee kam, so gooto e mon sikkitiima juulde mum, yo o timmin, o sujja laabi ɗiɗi.”
Yeewtanii min Ubeydillaahi Bun Muaaji el Anmbariyyu. Yeewtanii kam baaba am, hono nelaaɗo Alla (JKM) oo juuliino tiisubaar darɗe joy, ndeen o silminii ɓe mbiyi mo : mate juulde ɓeydiima ? o wiyi : ko ɗum firti ? ɓe mbiyi a juulii darɗe joy, o yeeƴtitii o sujji laabi ɗiɗi.
Hono Ubeydillaahi wiyi : nelaaɗo Alla (JKM) oo, juulnii min darɗe joy, ndeen o yeeƴiima, yimɓe ngoni e naamndondirde e koye mum en, o wiyi ɓe : ko woni ngoƴa mon ? ɓe mbiyi a juulii darɗe joy ! O sujji laabi ɗiɗi caggal ɗum o silmini, o wiyi : “nganndee miin ko mi neɗɗo no mon nii, mbiɗo yejjita hono no njejjitirton nii. So gooto e mon yejjitii yo o sujju laabi ɗiɗi.”
Yeewtanii min Khutaybata Bun Sayid, gaa Maalik Bun Anas ; Daawuuda Bun Elhuseynu, gaa Abii Sufyaan, Mawlaa Ibnu Abii Ahmed, oon wiyi : mi nanii Abaa Hurayrata ina wiya : Nelaaɗo Alla (JKM) oo, juulniino min takkusaan. O silmini e darɗe ɗiɗi. Biyateeɗo Julyadayni ummii wiyi : ko a ustuɗo juulde walla ko a jejjitɗo ? Caggal ɗuum o hucciti e yimɓe ɓee o wiyi : “Julyadayni ko haali koo, ko goonga ? ɓe mbiyi mo : ko goonga kay. O ummii o timmini darɗe ɗiɗi keddinooɗe ɗee, o silmini, o sujji laabi ɗiɗi caggal nde o silmini. O silmini kadi.
Njuulu daɗaaɗo darɗe
Ina waɗa dumunnaaji neɗɗo ina ara e njuulu dental tawa Imaam ina daɗi mo darnde walla darɗe ɗiɗi, haa tati, hol no o waɗata ? Waɗɗii e makko ko jokkude juuldude e maɓɓe haa silminee wonndude e imaam, caggal ɗuum, o ummoo o adda darnde heddinoonde ndee. O jannga udditirɗi deftere e simoore tawa nanetaake so tawii ɗum hawri ko e tiisubaar walla takkusaan. So tawii noon ko juulde futuro e geeƴe walla subaka o ɓamta daande makko dow.
– Daɗaaɗo darɗe ɗiɗi walla tati so tawii juulde ndee ko nde juulde darɗe nay walla tati :
– Wonande juulde darɗe nay : oon ɗoon daɗaaɗo jokkat juuldude e adiiɓe ɓee haa imaam silmina, caggal ɗuum o adda darɗe ɗiɗi ɗe o daɗaa ɗee. darnde heen fof o jannga udditirdi deftere e simoore, o jooɗoo o silmina.
– So tawii ko ɗo juulatee darɗe tati, ko wayi no njuulu futuro, oon ɗoon daɗaaɗo jokkat njuulu makko wonndude e imaam, so tawii imaam silminii, o timmina darnde heddiinde ndee, o silmina. So tawii noon ko darɗe ɗiɗi o daɗanoo, o juuldata e imaam ko darnde wootere, so imaam silminii o ummitoo, o juula darnde ɗiɗmere ndee, o jannga faatiya e simoore, o jooɗtoo, o teyyoo, caggal ɗuum o ummoo o juula darnde heddiinde ndee, o jannga faatiya e simoore daande dow, so o jooɗtiima o teyyo, o silmina.
– Daɗaaɗo darɗe tati e njuulgol darɗe nay : oon ɗoon daɗaaɗo darɗe tati, o jokkat juuldude e imaam haa imaam silmina, caggal nde imaam silmini o ummoto o adda darnde, o jannga faatiya e simoore, o jooɗtoo, o teyyoo, o ummoo o adda tataɓiire nde, oo jannga faatiya e simoore caggal ɗuum o adda darnde nayaɓiire nde o jannga faatiya tan.
Jibriil Muusaa Joop
Ina jokki tonngoode faande e “Njuuluuji sunna ɓurɗi yiɗeede”


text:
5
1 Awa, kala *yottinoowo mawɗo sadaka ka Alla, suɓaaɗo e hakkunde yimɓe ɓen, ko joɗɗiniraa ko fii yimɓe ɓen, fii ko waɗa golleeji Alla ɗin, fii no ɓe weeɓitira dokke e sadakaaji fii junuubaaji ɗin. 2 Himo waawi yurmeede ɓe faamaa ɓen e seluɓe ɓen, ko fii kanko tigi lo'ereeji no hundi mo. 3 Awa ko sabu nden lo'ere waɗi si himo haani ittande hoore makko sadaka, o ittana jamaa on kadi sadakaaji fii junuubaaji maɓɓe ɗin. 4 Kono hay gooto waawataa heɓande hoore mun ngal teddungal wonugol yottinoowo mawɗo sadaka. Ko Alla yeɗata ɗun, wano o toɗɗori *Haaruuna non.
5 Ko wano non kadi, hinaa *Almasiihu on tigi yeɗi hoore mun ngal teddungal wonugol yottinoowo mawɗo sadaka ka Alla, kono ko Wi'uɗo mo on wonde:
«Ko an woni Ɓiɗɗo an on, hande a wonii mo an.»p 5.5 Zab. 2.7
6 Wano non himo wi'i kadi nokku goo:
«Ko a yottinoowo sadaka ka Alla haa poomaa wano *Maaliki-Siddiiqu non.»q 5.6 Zab. 110.4
7 E hoore ɗun, e nder ngurndan makko ɗan ka hoore leydi, kanko Iisaa o weeɓitanno on Gasoowo mo dandude mayde nden gonɗi e torndeeji e nder ewnagol ko tiiɗi. Alla jaabinani mo sabu ko o yankinaninoo mo kon. 8 Fii kala ko o *Ɓiɗɗo Alla, o andi ko woni ɗoftaare e nder ko o tampi kon fow. 9 Ɓay wonii o waɗaama Timmuɗo, o wonani ɗoftiiɓe mo ɓen fow ɓundu kisiyee poomayankeejo. 10 Onsay Alla toɗɗii mo yottinoowo mawɗo sadaka ka Alla wano Maaliki-Siddiiqu non.
Fii Reenagol e Selugol Gomɗinal
11 Hiɗen mari piiji buy ko wowlen e fii ɗun, hara ko piiji buy mettuɗi sifaade, ko fii on wonii mettuɓe faaminde. 12 E hin-le, e oo saa'i ɗoo hiɗon haanunoo wonude jannooɓe, kono hiɗon handi kadi e janneede ƴi'al daaluyeeji Alla ɗin. Fewndo ɗoo ko ɓira handuɗon e mun, hinaa ɲaametee. 13 On jokkuɗo yarugol ɓira, haray alaa faamu woo e fii daaluyee faaminayɗo ngurndan feewuɗan ɗan, ko fii haray haa jooni ootigi ko boobo. 14 Mokobaaɓe ɓen kaɲun, ko ɲaametee tedduɗo ɓe ɲaamata, ko fii tippude e kuuɗe maɓɓe ɗen hakkille maɓɓe ɗen no eltanii sendindirgol ko boni e ko moƴƴi.


text:
Ñalnde 10 desaambar 2012, heedanooɓe Nafisatu Jallo e Dominik Toros Kan (DSK) mbaɗdii maslahaa ngam deƴƴude haala ngonnooka hakkunde ɗiɗo ɓee. Dominik Kan ina rokka Nafisatu Jallo kaalis mbele ina woppa wullitaango mum joɗɗinnoo to ñaawoore leydi Amerik. Kaalis oo noon anndaaka no foti, kono won wiyɓe o yettiima miliyoŋ dolaar Amerik (teemedde tati miliyoŋ ugiyya).
Ko goonga noon, ɗum ko kaalis keewɗo, kono waawaa mumtude gacce Nafisatu ɗee, Nafisatu biyɗo wonde DSK yanii e mum ñalnde 14 mee 2011 to Otel Sifitel to New York. Ko goonga nii, Kanhano oo boniraama no feewi, kono Jaljallo oo ne weejii. So wonaano ndee ajaande bonnde, tawatnoo hannde ko DSK ina ardii leydi Farayse. Kono, “So Alla jolaama bonde e baañoowo, wuurtata e mum ko teko”. Ƴeewee tan ko heɓtii DSK tuggi oon ñalawma faade hannde DSK ko e caɗeele tan wondi. Rewɓe woɗɓe kalmiima mo, ngoytii o yaniino e mum en, o woni ko e ñaawoore (o fawaama nii kuugal kono o wullitiima) sabu makko tuumeede caaysayaagal mawngal e nder leydi Farayse ɗoo. Yanti heen, jom suudu makko, yahii, woppii mo.
Nafisatu ne, heɓaani ko yiɗnoo koo, so kuugal faweede e DSK, wattini ko ɗaɓɓude ndaamordi (kersiniindi), sabu “tan” yooɓtoreede meeɗde fende. Ko ɗum tagi ñaawooɓe ɓee wiyde koolaaki ko o haali koo. Heewɓe nii, gila haala kaa yalti, mbiyi ko ɗum deeƴaani e nofru, sibu “yanaama, wullaani, ƴataani, ŋaaccaani, ina gasa tawa ina welaa”.
Ɗum noon, kaalis keewɗo mo Nafisatu Jallo heɓi oo, wonaa ndaamordi wiyetee, o wiyetee ko ngoyrudi!
FƁ


text:
Hoore Fulɓe nden ko leydi Gine woni?
Ndee ɗoo winndannde egga ko to Blog Teddungal. So aɗa yiɗi jokkude taraade winndannde ndee tappu ɗo “Jokku Taro” ma nawe to lowre maɓɓe.
Hina wi’eede Seeku Tuure wi’uno, fulɓe ko Mboddi Afrik, hoore nden ko Gine woni, o taƴaynde!. Hay si Seeku Tuure waawaano taƴude hoore nden ne; o tappiinde kam haa nde naawni fota, ko waɗi mi wi’ude noon, ko si en ndaari ngonka fulɓe kan e nder leyɗe Afrik ɓe woni ɗen, en taway alaa ka ɓe mari ɗuuɗal wano ɓe mardi ɗuuɗal Gine non, hiɓe ɗuuɗi limoore, hiɓe jogii marɓe jawdi, hiɓe mari jaŋnguɓe jandeeji ɗin fow, Diina, ganndal, dawrugol e gannde luttuɗe ɗen fow…
Kono ɗun fow haɗaani hiɓe joñii tawo nder Gine, ɓe waawaani laamaade maa tawtoreede e laamiiɓe ɓen! Ɗun ina gasa tawa ko Seeku Tuure raɗinooɓe kon; ina jeya e sabuuji mun.
Seeku Tuure wi’uno, fulɓe ko Mboddi Afrik, hoore nden ko Gine woni, o taƴaynde!
Kono kadi hiɗen foti yiilaade sababuuji goo nder fulɓe ɓen. Si en ndaarii leƴƴi Afrik maa leƴƴi Aduna kan fof…
View original post 558 more words


text:
E lebbi cakkitiiɗi ɗii, laamu Muritani ko ko weri sawru tan. Kala ɗippuɗo, taƴanee kasoo duuɓi dutal ! Ñaawoore ɗo ɓuraaɓe doole potnoo fawde yaakaare, ko kuutorɗe ɗe laamiiɓe tami e juuɗe mum en, ina tooñira yiylotooɓe yooltude hujjaaji mum en. Wontii hankati, “ɗo dogee dañaama, ɗo huccee alaa”. Ko ɗuum heɓtii yimɓe fedde wiyeteende IRA fawaaɓe kuuge kasoo duuɓi 3 haa duuɓi 15, caggal nde leeptaa, sabu takkeende huunde nde tawaaka.
E lebbi cakkitiiɗi ɗii, laamu Muritani ko ko weri sawru tan. Kala ɗippuɗo, taƴanee kasoo duuɓi dutal ! Ñaawoore ɗo ɓuraaɓe doole potnoo fawde yaakaare, ko kuutorɗe ɗe laamiiɓe tami e juuɗe mum en, ina tooñira yiylotooɓe yooltude hujjaaji mum en. Wontii hankati, “ɗo dogee dañaama, ɗo huccee alaa”. Ko ɗuum heɓtii yimɓe fedde wiyeteende IRA fawaaɓe kuuge kasoo duuɓi 3 haa duuɓi 15, caggal nde leeptaa, sabu takkeende huunde nde tawaaka.
Ko ɗuum heɓtii jaaynoowo biyeteeɗo Seek Baay wul Seek Muhammed, berlinooɗo Kalifu faɗo, e yahdiiɓe mum ɗiɗo waɗnooɓe dille e ñaawirde (duuɓi 3 e duuɓi 2 kasoo) e sukaaɓe “Maani Chari Gazoil” . Doole kisal leydi ndii ina nganndiraa wasre : ko ndeen wasre ɗe kolli sukaaɓe M25 e “Maani Chari Gazoil” e ko sakkitii koo tooñannge sanndarmori gonɗo km 25 Nuwaasoot tooñi jabba lollirɗo Yero Gaynaako…
E tonngoode 149 en naamnditinooma « hol ko woni hakkunde laamu e IRA » ? Ngaal naamnal ñaawoore leydi ndii jaabtoriima ɗum kuuge kasoo juutɗe. Ko ɓe 13 jagganooɓe janngo mum e ɓaawo janngo mum pelɓondiral boowal Buuamatu, jeyaaɓe e fedde IRA, fawaaɓe kuugal kasoo, hakkunde duuɓi 15 e duuɓi 3.
E miijo Barahim Ebetti « ñaawoore ndee nuunɗaani. Laamu nguu ko ko yiɗi momtude yimɓe IRA, goɗɗum alaa, sibu alaa ko ɓe njotondiri e ɗee geɗe. » Bilal wul Dik, gooto e heedooɓe ministeer geɗe nder leydi e polisiyeeji 19 gullitinooɗi ɗii, wiyi aɓe njawi kuugal ngal, sibu ɓe naamndinoo ko 70 miliyoŋ kono ñaawoore ndee rokki ɓe tan ko 38 miliyoŋ. Banngeeji ɗiɗi ɗii kala mbiyi ko wullittooɓe mbele ñaawoore ndee ina waɗtee.
Eɗen ciftina tan ñaawoore ndee waɗii haala no feewi, tee heedooɓe yimɓe IRA ɓee mbattini ko geddude, nde kuuge ɗee ƴettetee ndee hay keedoowo gooto tawaaka.
Kamɓe wullitinooɓe ɓee ɓe ɗaɓɓiino yo Ñaawirde Warhoore (Cour criminelle) noddu jom boowal gaddungal haala ngal, heɗoo ɗum. Oon noddanooma nootii, haali ndaɓɓa, laaɓtuka. O wiyi o meeɗaa kalmaade hay gooto. Ko noon wonande geɗe goɗɗe jaltuɗe e ciimtol polis waɗi ngol, ngol o meeɗaa siifde. O wiyi nii omo sunii e pelɓondire baɗɗe ñalnde 29 suwee ɗee, tee, so Alla, o yiyaani hay gooto, hay fedde wootere caggal ɗee geɗe, o anndaa yimɓe IRA ɓee. O wiyi o waɗdiino e hoɗnooɓe e boowal ngal maslahaa, mbele ɓeen ina egga so lewru koorka maayii, tee omo faamondirnoo e maɓɓe. O hollii mette makko e pelɓondire baɗɗe ɗee tee o yamiraani hay gooto egginde wonnooɓe e boowal hee. Kaa haala ina luulndii binndi polis e wullitiiɓe ɓee gila dow haa les. Ko ɗum firti ? Ɗum firti ko ciimti wiɗto ɗo ñaawoore ndee tuugnii ɗoo, ko pentaaɗi ? Sikke naatii. Ñaawoore kasoo duuɓi potɗi nii noon fotaani tuugaade e geɗe tunwuɗe.
Ko ɗum addani pelle politik keewɗe wiyde wonde laamu nguu “ina huutoroo ñaawoore ngam ñawndirde luure politik”, ɗumɗoon noon “ina luulndii laawol”. Yanti heen “nannganooɓe ɓee mbiyi leeptaama mbele ina ngoongɗina ko takkaa koo”. Ɓe ngullitii, kono ñaawoore jaɓaani huccitande wullitaango maɓɓe. Yanti heen Muritani, leydi nganndiraandi warngooji, ina jeyaa e leyɗe ciifɗe Piɓondiral luulndingal leepte…
Haa e oo sahaa, ko leyɗe mawɗe mbammbunoo laamu Abdel Asiis sabu mum en sikkunoode won ɗo o heedani ɗum en e hare luulndiinde ownooɓe. Kono, kaayit mo dowla Amerik saakti e lewru mars 2016, kollitoowo laamu Muritani siifondiriino e Al Kayda nanondiral e hitaande 2010… kam e geɗe goɗɗe kaawniiɗe curɗe Muritani e baɗe ownooɓe kam e politik laamu nguu e sifaa kuuɓtodinɗo, ngoni ko e faamninde ɓe paamaano, wonde ardiiɓe Muritani ɓee njiɗaa peewal… Won heen nii ina koddiri wonde « Kuugal muusngal pawangal e Seek Baay ngal, kam e piggal sukaaɓe M25 e sukaaɓe ‘’Maani Chaari Gazoil’’ piyaa ko adii ɗuum ngal, e kuuge yimɓe IRA pawaa ɗee, ko jeertinaango ngo laamu nguu huccini e yimɓe fof ngam wiyde ɗum en “hankadi ko ngu pellitngu fiyde kala seppo, e muɓɓirde kunuɗe yimɓe doole.” Laamu nguu woni ko e etaade yaɓɓude kala wellitaare haala, e haɗde kala daranagol jojjanɗe aadee, e hakkeeji aadee ɗi doosɗe leydi ndii keptinani yimɓe fof ».
Yanti heen ina laaɓtani yimɓe fof ñawoore ndee rewaani laawol. Ko ɗuum addani Dental Dowlaaji Amerik wiyde “A min ngoƴaa no feewi kuuge muusɗe kasoo pawaaɗe hanki e yimɓe 20 jagganooɓe caggal pelɓondire baɗnooɗe ñalnde 29 suwee e Nuwaasoot, gila e laawol ñaawoore ngol haa yettii seedanfaaguuji ɗi Dowla oo holliti ngam fawde e jaggaaɓe ɓee kuuge… sappo e tato (13) e fawaaɓe kuuge ɓee njeyaa ko e fedde IRA, fedde haɓotoonde njiyaagu e nder Muritani… A min cunii no feewi e ko won heen mbiyi leeptaama koo. Dental Dowlaaji Amerik ina ɗaɓɓi wiɗto jooni jooni ngam laɓɓinde ɗee geɗe e bayyinde njeñtudi ngoon wiɗto, e ñaawgol yimɓe waɗɓe ɗee geɗe bonɗe”. E Dental Orop wiyde : « A min ngoƴaa haala nanniika kollitoowa jaɓɓugol ɓurtungol laabi ñaawoore, gila e laabi ñaawoore Muritani e hoore mum haa e laabi Piɓondiral Winndereewal luulndingal Leepte ngal Muritani jeyaa e mum. E min ɗaɓɓira laamu Muritani wiɗto luggo, yaawngo faatungo e ɗee geɗe, kam e takke leeptugol. A min njokki rewindaade ɗo ɓadii oo doosiyee kam e sifaaji mum to bannge ñaawoore ».
Ñaawooje goɗɗe mbaɗii ko ɓooyaani koo, tee njoofiri ko kuuge kasoo kaawɗe yimɓe.
Yeru, ñalnde 14 sulyee 2016, Ñaawirde Nehdi (Cour correctionnelle) fawii e biyeteeɗo Seek Baay wul Seek Muhammed kuugal duuɓi tati kasoo, sibu werliima kalifu jooɓnaaɗo konngol guwarnama faɗo. Ko noon kadi sukaaɓe njoyo (5) hollunooɓe mette mum en e ñaawoore makko ndee ñaawraa, pawaa kuugal kasoo duuɓi ɗiɗi.
“Geɗe kaawniiɗe ina mbaɗa e leydi hee, mettuɗe faamde. Neɗɗo fella neɗɗo, woppee ina yaha e haaju mum. Walla jaggiree sanngara, nanngee seeɗa woppee, sabu ko ɓiy Seneraal walla neɗɗo toowɗo e laamu hee. Ɗaɓɓooɓe hakkeeji mum en, walla suurtooɓe fenaande nanngee, cokee, leeptee, ñaawee kasoo duuɓi dutal !” Hono kuugal pawangal e yimɓe IRA walla oo berliiɗo neɗɗo faɗo, yettaaki ɗum. Walla kadi jahatnooɗo haaju mum, wiyaani, waɗaani, yimɓe laamu fotnooɓe reende ɗum, tooña ɗum, piya ɗum.
Ko hono ɗuum heɓtii suka jabba (rappoor) biyeteeɗo Yero Gaynaako (Yero Abdullaay Soh) ñalnde 16 ut 2016. E wiyde makko kanko Yero, « O umminoo ko Ɓoggee, nde o ari poosto sanndarmori gonɗo kilooji 25 ko adii Nuwaasoot, sanndarma gooto ɗoofi mo e oto, naatni mo e cuurel mum en, ɓe ƴattii mo, ɓe piyi mo, ɓe ngoppiti mo, o anndaa fof ko o waɗi ». Ko ɗum waɗi parti luulndo gooto winndude « Parti amen ina ñiŋa ɗee baɗe luulndiiɗe laawol, luulndiiɗe diine lislaam, luulndiiɗe hakkeeji aadee, ɗe nganndu-ɗaa ngoppaani hay gooto tee baawɗe yande e denndaangal ceŋɗe luulndo ngoo ».
Haa yeeso ko laawol !
Muttaar


text:
Jaɓɓorgo Pese Muritani
Pesol: muritani
Ɓe moƴƴere Buamatu yettii, ɓe inɗe mum en kaaletaake
Jaaynde Al Akhbar yaltinii ñalnde alkamiisa 14 settaambar ndee, winndannde ɗo huunde e jagge toowɗe laamu nguu limtaa, wiyaaɓe wonde moƴƴere Buamatu (haɗaande hankadi)...
“Eli yahii, yahdii e darapoo mum”
Ely wul Muhammed Faal sankiima ñalnde aljumaa 5 mee 2017 saraaji Suwoyraat, to o yahnoo ƴeewtoyaade jawdi makko. Ine wiyee ko taƴam ɓeram wari...
Hol heɓɓe “njenaaje hitaande hesere” ?
E tonngooɗe men jawtuɗe ɗee en mbinndiino ko faati e “njeenaaje hitaande hesere”, woni jamirooje awo ɗe huunde e yimɓe ɓalliiɓe laamu ndokkaa, kono...
Seppo Yamyamo Sukaaɓe Muritani
“Kala seppo walla pottital ngal njuɓɓudi laamu saloraaki hujjaaji laaɓtuɗi, pacciraaɗi, e nder lajal jaɓningal, ina dagii. Sukaaɓe ɓee ko e hakke mum en...
Abdel Ajiiju luulnaani jikke !
Ko hulanoo koo ko ɗum o waɗi sabu hooreejo leydi oo, hono Muhammed Abdel Ajiiju wiyi ko maa ruttano kuulal 38 doosgal ngal biyngal...


text:
Nelaaɗo Alla mo jam e kisal ngoni e mum (MJKM) oo, jibinaa ko subaka altine jeenay 9 lewru Rabiiyul awalu e nder ɓesngu Banii Haasim e hitaande ñiibi, tawa capanɗe nay hitaande ɓennii e laamɗo Kisra ani surwaan, ina hawra e noogaas, walla noogas e ɗiɗi lewru abril 571 jibneede Annabi Iisaa (MJKM) oo, e fawaade e haala ganndo gooto ina wiyee Mohammed Sileymaani Elmansuur Fawri, e ganndo koode gooto ina wiyee Mahmuud Baasa.
Naniraama ibnu Saad : hono yummum Nelaaɗo Alla (MJKM) oo wiyi : nde njibinmoo-mi ndee, mi tinii annoore mawnde yaltii e am, ko ina yaynoo tataaji Saam. Hono ɗuum kadi naniraama e Ahmed Gaa Irbaadi Bun Saariya.
Gaatuleeje : ñalnde o jibinaa ndee kadi won gaatuleeje njiyaa ñalnde heen ngam won e geɗe teddugal njiyaama njani e ñalnde heen, yiyaama kadi to ɓeen ndewatnoo Allaaji mum en, jeynge duppitii heen, won e nokkuuji maɓɓe dewirɗi geno maɓɓe kelii ñanlde heen. Naniraa ɗum ko Bayhakiyyu.
Jibinegol : ndeen yummum Nelaaɗo Alla jibinii ɓiyum tedduɗo oo, ɗoon e ɗoon o neli e taanum nelaaɗo ngam tintinde ɗum o jibinii afo makko hannde. Nde oon nannoo ɗum tan, ummii dogi ari. Nde o yettii o ƴefti tiggu oo, o naatdi e mum to nder suudu Kaaba too, o yetti Alla, o manti ɗum, o suɓanii mo innde Muhammed ndee, etee ndeen ɗoon innde alaano e inɗe Aarabeeɓe. Caggal ɗum o haddini mo ñalnde ñalngu jeeɗiɓiiwu, hono no Aarabeeɓe mbaɗiratnoo.
Muynam nelaaɗo : adii muyninde mo caggal yummakko kanko nelaaɗo (MJKM), ko debbo gooto ina wiyee suweybata, soknaajo Abii Lahbi e kosam ɓiyum ina wiyee Masruuhu. Ko adii ɗuum tawi oon muyninii Hamjata Bun Abdul Muɗalabi, caggal makko kadi oon muyninii biyateeɗo Abaa Salamata Bun Abdul-asad Elmaksuumi.
Nguurndam makko to Bani Saad: Laatiima ko woni aada to bannge Aarabeeɓe : won e ɓiɓɓe maɓɓe so njibinaama, ina keewi jagganeede muyninoowo ngam reentanaade ɗum en yoga e ñabbuuli gaadoraaɗi, ina ɓeyda kadi semmbeeji mum en e teeŋtinde leppi mum en. Ina wonaa kadi neɗɗo teyliiɗo to batte ɗemngal gila e ummoraade nde wonnoo e tekke. Ina wayi no Abdul Muɗalabi jagganii nelaaɗo Alla (MJKM) oo muyninoowo. Muynani mo ko debbo gooto e rewɓe bani Saada ibnu Bakiri, oon woni Halimata Bintu Abii Suwaybi, jom galle mum ina wiyee Haaris bun Abdil-asaa Elmikna, e nder suudu maɓɓe hee wooturu.
Banndiraaɓe makko toon to bannge muynam : Abdullaahi Bun Haaris, Raanisata Bintu Haris e Jasamata bintu Elhaaris. Nehi mo toon ko Abii Sufyaa bun Elhaaris ɓiy baaba makko tokooso kanko nelaaɗo (MJKM). Laatima baaba makko tokooso, hono Hamjata bun Abdul Muɗalabi oon ne kadi muynii to Bani Saad ibnu Bakiri en, yummum oon kadi muyninii nelaaɗo Alla (MJKM), to Halimata. Laatiima Hamjata bun Abdul Muɗalabi ko muynidiiɗo nelaaɗo e jeese ɗiɗi. Heen yeeso ko to Bani Saad en, yeeso ɗiɗmo ngoo ko to Suwaybata.
Halimata noon nde muyninta mo ndee, o yiyii barke, ɗum firti ko o yiyii heen nafoore mawnde sanne e kaawisaaji ɗi o suusaano daartude.
Ngam kanko Halimata o wiyi : “miin e hooram, mi miijiima artirde mo to yummako, ƴettu-moo-mi, nawtu mi mo to yummako miin fof e reerɗude o heddoo e amen. Nde njettii-mi kaalan-mi ɗum yummako mbiy-moomi : so tawii mi woppii ɓinngel am ngel to amen mbiɗo hulani ngel ñabbuuli gonɗi e nder Makka ɗii. Ɗoon e ɗo min ceertaani no feewi ha o artiri-mo e amen.
Ko hono nii o heddorii e Bani Saad en haa o timmini duuɓi nay walla joy caggal nde o jibinaa. Ko ɗoon caɗeele ceekgol ɓernde makko njoli. Naniraama Muslim gaa Anas hono nelaaɗo Alla (MJKM), Jibiril arii e makko omo fijda e cukolon ɗiɗon, o jaggi mo; o liɓi mo; o seeki becce ɗee, o itti ɓernde nde o looti ɗum o lootiri ɗum ko ndiyam Biiri jam jam. Ɗum fof tawi cukolon kon ndogii, kon payii to yummum nelaaɗo, kon mbiyi ɗum : “Mohammed jaggaama waraama. Ɓe ndogi ɓe njaɓɓoyii mo haa ɓe kawri e makko o mo arta, ɓe ƴeewi mo, ɓe tawi keeci makko ina moddi leydi.
Ngonka makko to yummka oo tigi-rigi
Caggal nde Halimata yiyi ɗeen ɗoon caɗeele, o huli o ruttini mo to yummako Aminata too. Ɗoon o wonti haa o timmini duuɓi jeegom, Aminata ƴeewtindii, miijii waɗde njillu ngam juuroyaade jom galle mum Abdullaahi, baaba mum Nelaaɗo Alla, (MJKM) to nokku ina wiyee Biisurbi. Kanko Aminata o yalti Makka o tacci yolnde ko ina tolnoo e teemedde joy kiloo meeteer, omo wonndi e ɓiyiiko Alyatiim, Mohammed nelaaɗo Alla (MJKM) oo. Debbo gooto ina wiyee Ummu Aymana ina liggantanoo mo, o ɗaldoyi ɗum Abdul-muɗalabi to Makka. O ñiiɓi to o juurinoo too ko lewru. O uddi njillu nguu, nde o artata o mo fayti Makka ñawu heftii-mo e laawol, ɗum tampini mo e hakkunde laawol ngol, o maayi nokku ina wiyee Abwaay, hakkunde Makka e Madiina. Ko hono nii yummum nelaaɗo (MJKM) oo sankorii.
Gartugol nelaaɗo to Makka
Ko taaniiko Abdul Muɗalabi itti mo Abwaay to yummako sankii too, artiri mo Makka. Caggal ɗum noon, ɗum wonani mo ngoƴa, kanko Abdul Muɗalabi, ngam o jaɓataa seertude e nelaaɗo ngam yurmaade ɗum, omo jooɗodoo e mum e dow leeso makko, o wona e moomde keeci mum, omo anndi won ko o teskittee e mum, kono omo deƴƴi ɗuum. Nde o timmini duuɓi makko jeetati e lewbi ɗiɗi e balɗe sappo, taaniiko Abdul Muɗalabi saŋkii. Hade mum ruttaade noon tawi fodiino ɗaldude mo baaba makko tokooso Abii Ɗaalibi sehil baaba makko no feewi.
Nguurndam tampere golle makko :
Laataaki nelaaɗo Alla (MJKM) oo ina joginoo golle keeriiɗe, so wonaa latiima omo aynatnoo ndammiri. O ayniino to Bani Saad ibnu Bakiri en, to Makka too kadi o aynaniino kooreeji makko nokku ina wiyee Kharariiɗi. Nde o heɓi duuɓi noogaas e joy, o yalti o yeeyoyi to Saam e jawdi Kadiijatu (MWM). Hono Ibnu Is-haakh wiyi : laatiima Kadiijata ko debbo jeeyoowo jom teddungal e jawdi, omo ligginatnoo worɓe ina njeeyana mo, o hokka ɗum en heen seeɗa. Laatiima khuraysinaaɓe ko suudu yeeyooɓe e nder Aarabeeɓe, nde yettinoo mo kanko Kadiijata ummoraade e nelaaɗo to bannge nuunɗal e moƴƴere e mawnude hoolaare e moƴƴere jikku, o felliti ɗaldude mo jawdi makko yo o yaltid e mum faade Saam, o noddi ɗum o looyndii ɗum so ina yiɗi yaltidde e jawdi makko ngam yeeyoyde to Saam, nelaaɗo Alla jaɓi ɗuum, caggal ɗumɗoon o hokki ɗum jawdi makko, oon yalti fayi Saam ina wonndi e cukalel makko ina wiyee Maysara.
Dewgal makko e Kadijatu Bintu khuwaylid
Ndeen o artii to Makka ummoraade Saam, Kadijata yiyi e nder jawdi mum ndii hoolaare e ɓural ngal meeɗaano yiyde ɗum e ko ɓenni, e ko cukalel makko jahdunoongel e makko to Saam ngel, ko ngel yiyi e nelaaɗo to bannge yuumtude miijo e ɗemngal goongɗungal e mƴƴude feere.
Yiytude ko majjirnoo ɗum : laatiima hoohooɓe Makka e hooreeɓe cuuɗi mum en, ina ndeerɗunoo e resde Kadiijata kono o jaɓanaani ɓe ɗuum, caggal ɗuum o yeewtani sehil makko debbo ko woni e nder fittaandu makko wonde omo yiɗiri nelaaɗo dewgal e laawol Alla. Oon ne leeltinaani ɗum yahi to nelaaɗo o udditani ɗum ngaal ɗoon damal, kañum ne weltii heen etee jaɓi ɗuum. Nelaaɗo kañum ne yahi to baabiraaɓe mum tokosɓe o haalani ɗum en o mo yiɗi resde Kadijata, ɓeen mbeltii heen, ɓe njahi to baaba mum Kadiijata ɓe ƴamani mo Kadiijata. Ko e ngol laawol dewgal ngal humaa, sehil Kadijatu oo noon wiyatee ko Nafisatu Bintu Munayya. Ina tawtoraa kumal ngal Bani Haasim en, e hooreeɓe jom leppi en. Ɗum ɗoon noon ko nde o ruttii Saam caggal lewbi ɗiɗi, o teŋi kumal ngal ko poliiji noogaas, ɗiin poliiji noon, ko ɗum haɓɓatee e dow leggal tiimngal e dow woyndu ina safiree baagal ndiyam. Oon saanga laatiima Kadiijata duuɓi mum ina njahra e capanɗe nay hitaande, duuɓi nelaaɗo Alla (MJKM) ina yahra e noogaas e joy. E oon tuma Kadiijata laatima wonde ɓurɗo rewɓe ɓesngu mum en teddude e heewde jawdi e hakkilantaagal, ngam ko kanko woni debbo gadano mo nelaaɗo Alla adii resde. O restaani hay gooto goɗɗo e dow mum haa oon maayi.
Ɓiɓɓe nelaaɗo Alla e Kadijetu : ɓiɓɓe nelaaɗo kala ko Kadijettu jibini ɗum en, ɗum woni ɓeeɗoo arooɓe : Alkaasum, rewi heen Jeynaba, rewi heen ko Rukkuyya, rewi heen Ummu Kulsuum, rewi heen ko Faatimata, rewi heen Abdullaahi. Ɓiɗɓe nelaaɗo fof noon maayri ko cukaaku, kamɓe fof kadi nde ɓe maayi nde omo wuuri, kono ɓiɓɓe rewɓe ɓee, kañum en fof tawtoraama Lislaam etee kamɓe fof ɓe ngongɗinii, kamɓe fof kadi ɓe perii fayde Mediina kono kamɓe rewɓe ɓee fof, ɓe maayi e yeeso baaba maɓɓe, so wonaa Faatimata. Oon heddiima caggal nelaaɗo haa timmi lewbi jeegom, o tawtoyi ɗum firti ko ndeen o maayi.
Seeɗa e jubbannde ngam anndude Mohammad (MJKM)
Ngam anndude nelaaɗo Alla, Mohammed (MJKM) : o wiyatee ko Mohammadu Bun Abdullaahi, Bun Abdul-Muɗalabi, Bun Haasim, Haasim ummii ko e Kuraysi; kuraysiyaŋkooɓe ko Arabeeɓe, ɓeen ne ngummii ko e ngeñgoI Maayil ɓiyum Ibraahiima, (JKM) Mohammadu ɓurɗo ɓurnaaɗo winndere. O dañii e ngurndam makko, duuɓi capanɗe e jeegom e tati (63) ina heen duuɓi ko nde o nelatee, heen duuɓi noogaas e tati, ko o Annabi nelaaɗo, o fuɗɗorii Annabaagal ko e simoore “Janngu”, o neliraa ko simoore
“Tuɗɗiiɗo”. Leydi makko ko Makka, o ferii feewde Mediina, Alla neli mo yo o jeertin yimɓe e bone sirku, o nodda ɗum en e wootoɗinde Alla.
Ko e ɗeeɗo geɗe o jaggi haa timmi duuɓi sappo, omo nodda ngam anndinde yimɓe Alla ko Gooto, goɗɗo alaa. Caggal ɗuum, o ŋabbinaa dow asamaan, eɗen nganndira ɗuum e simoore Maarije, kaawise (1—7).
Ina jeyaa e keeriiɗi Annabi (MJKM): ɗum ko tawa omo ɗaanii nder lobbudu suudu haa woodi ko ari e makko nanngi mo, seeki hakkunde hirsirde goddol makko haa les wuddu makko, yaltini ɓernde makko, loowi heen ganndal e iimanaagal ngam semmbinde doole makko e ɗuum ko o woni e dow mum. Caggal ɗuum o addanaa muumanteewel ɓuri mbabba mawnude etee wonaa mbabba puccu, ina wiyee Buraak, woni e ñeeŋtaade haa takkii sara makko o waɗɗinaa e dow heen wonndude e Jibiriil, mo kisal woni e mum oo, ɓe ngari haa ɓe tolnii Bayti Elmakdas, ɓe njippii ɗoon. Kanko nelaaɗo o juulni ɗoon Annabaaɓe e nelaaɓe Alla kala ngam feeñninde teddungal Mohammadu (MJKM) wonde ko Imaam koolaaɗo. Caggal nde Nelaaɗo juulni ɓe e kattanɗe Alla, Jibiriil ɓennini mo to dow asamaan. Nde o yettii toon ndee, o tawi toon ko ɓeeɗoo Annabaaɓe : Asamaan gadano, woni ɗoon ko Aadama yo kisal won e mum (KWM); Asamaan ɗiɗmo, woni ɗoon ko Yahyaa e Iisaa (KWM) ; Asamaan tataɓo, woni ɗoon ko Yuusuf (KWM) ; Asamaan nayaɓo, woni ɗoon ko Idiriis (KWM) ; Asamaan joyaɓo, woni ɗoon ko Haaruuna ɓiy Imraan miñum Muusaa (KWM) ; Asamaan jeegoɓiijo, woni ɗoon ko Muusaa ɓiyum Imraan (KWM) ; Asamaan jeeɗiɓiijo, woni ɗoon ko Ibraahiim (KWM), sehil Alla. Laatima nde ɓe jettii ɗoon ndee, ɓe tawi ɗoon Annabi Ibraahiim ina keeci mum e galle nguurndameeji ñalnde kala capanɗe jeeɗiɗi ujunere Maleyka ina naata ɗoon ngam rewde Alla e juulde refti heen ɗi njalta goɗɗi kadi ngara janngo mum, ɗi hay gooto anndaa keewal mum en no poti so wonaa Alla.
Caggal ɗum ɗoon, Jibiril ɓennini mo to jaaɓi-haattirde e nder asamaan jeeɗaɓiijo oo. Alla holli toon kaawisaaji keewɗi ɗi neɗɗo waawa jangtodaade, caggal ɗum Alla fawi e makko juulɗeele capanɗe joy, ko ndeen o tellii ha o wirtitii Muusaa, oon naamndii mo “hol juulɗeele Alla fawi e dow leñol ma juulɓe ?” o wiyi : capanɗe joy. Muusa wiyi mo, yo o rutto to joomiraaɗo oo, o ñaagoo yo ustan mo ngam ina anndi leñol makko hattanaani ɗum. O ruttitii to joomiraaɗo oo, o ñaagii ɗum yo ustan mo, Alla kañum ne ko newiiɗo ustani mo, waɗtani mo juulɗeele joy ñalnde kala e jamma mum. Nde o wirtitii Muusaa laawol goɗngol wiyi mo yo rutto ha ɓura hoybude, o wiyi o hersii hankadi, caggal ɗuum, o jipporoyi ko to Makka nokku ina wiyee Gales o juuli ɗoon subaka darɗe ɗiɗi. Cagga ɗuum, ina wayi no hankadi farlinaama e dow makko waktuuji joy ñalnde kala o juuli Makka duuɓi tati caggal ɗum o yamiraa yo o fer feewde
Mediina. waɗi noon ko Makkanaaɓe kaɗii mo waajaade e nder Makka hitaande sappo e tatiɓiire e lewru Rabiiyul-awalu, ko e nder nduun lewru kadi o jibinenoo. Caggal nde o nelaa ha timmi duuɓi sappo e tati e nder Makka omo waajoo, o roŋki dañde keewal yimɓe e nder kuraysinaaɓe, so wonaa ɓeydaade salaade noddaandu makko e ɓeydude tooñanngeeji fayde e makko e fewjude peeje no ɓe mbardi mo kanko e goongɗinɓe mo, ngam kamɓe kuraysinaaɓe fof ɓe ndenndii, ɓe noddi batu to galle diisnoniral makkanaaɓe ngam ƴeewde hol peeje potɗe dañeede ngam warde mo jam e kisal ngoni e mum oo. Ɗum noon ko caggal nde ɓe puɗɗii yiyde yoga e sehilaaɓe Nelaaɗo e yiɗɓe ɗum ina pera, ina payi Madiina.
Yo Alla hokku en taweede oo saha mo wuuri, enen kala e hoɗdiiɓe.
Jibriil Muusaa Joop


text:
1
Wolde Kokkaynde Yonki
1Daga ko duuniyaaru tagee bi'eteeɗo Wolde e ɗon, e mo wondi e Allah, nden o Allah. 2Daga ko duuniyaaru tagee bi'eteeɗo Wolde on e wondi e Allah. 3O tagii koo ɗume. Walaa goɗɗum nder fuu ko tagaa ɗum um tagiraayi laawol maako. 4To maako yonki ƴiwoyi, nden yonki kin woni jayngol yimɓe. 5Jayngol ngol e waɗi ka yeynaaki nder nyiwre, nyiwre boo waawaayi jaalaakingol.
6E woodi goɗɗo neɗɗo mo Allah liloyi bi'eteeɗo Yahaya.#Maat 3.1; Mar 1.4; Luk 3.1,2. 7O warii o andina yimɓe habaru jayngol ngol, ngam e laawol maako koo moye jaɓa jayngol ngol. 8Naa' kanko woni jayngol ngol. O waroyi o andina habaru tan dow maagol. 9Kangol woni jayngol goongawol yeynotoongol dow koo moye. Ngol boo warii nder duuniyaaru.
10Bi'eteeɗo Wolde on ndenno e mo nder duuniyaaru. Koo nde kanko tagi duuniyaaru, fuu e non duuniyaaru andaamo. 11O warii to ɓe maako, ammaa ɓe njaɓaayimo. 12Ammaa fuu jaɓuɓemo kooliiɓe inde maako, o hokkiiɓe bawɗe wartuki ɓiɓɓe Allah. 13Ɓe ngartaayi ɓiɓɓe Allah ngam ɓe ndanyaama no ɗum danyirta yimɓe, koo ngam yimɓe ngiɗi non waɗa. Allah e hoore muuɗum wartiriɓe ɓiɓɓe maako.
14Bi'eteeɗo Wolde on, o wartii neɗɗo, o jooɗii nder meeɗen, o kewɗo yidde e goonga. En ngi'ii teddungal maako, teddungal ɓiɗɗo bajjo ƴiwoyɗo to Nyaako Mo Dow.
15Yahaya hokkii ceyda dow maako, metii sembee wi'ii, “Dow o'o metunoomi nde mbiimi, ‘On ɗon garayɗo gaɗa am o ɓuriiyam mangu, ngam e mo ɗon ko mi danyee.’ ”
16Ngam yidde mawnde nde o yiɗi'en, o barkiɗinii'en en fuu, barka dow barka. 17Allah hokkii Attawra e laawol Muusa, ammaa e laawol Yeesu Almasiihu o hollii yidde e goonga. 18Walaa neɗɗo meeɗuɗo yiiki Allah. Ɓiɗɗo maako bajjo, gonɗo nder ɓernde Nyaako Mo Dow, kanko holli'en no Allah wa'i.
Yahaya Gaɗoowo Baptisma Metii Dow Yeesu
(Maatiyu 3.1‑12; Markus 1.1‑8; Luka 3.1‑18)
19Raa ceyda ɗum Yahaya hokki carel ko ardiiɓe Yahuudanko'en nder Urucaliima lili woɓɓe ardiiɓe diina e Leewiyanko'en to maako ɓe ƴamamo kanko o moye.
20O wanyaayi nootaakiɓe, ammaa o wi'iɓe e njayri, “Naa' min woni Almasiihu.”
21Ɓe mbi'imo, “To naa' an woni Almasiihu, too, an a moye? An woni Iliya?”
Yahaya nootii wi'iɓe, “Koo seɗɗa, naa' ɗum min.”
Ɓe ƴamimo ɓe mbi'i, “An woni on ɗon annabiijo?”
O wi'i, “Aa'a.”#Mal 4.5; TA 18.15,18.
22Sey ɓe mbi'imo, “Too, wi'umin, an, a moye? Wi'umin ko min mbi'ata liloyɓemin. Moye noddirtaa hoore maaɗa?”
23Sey Yahaya wi'iɓe ko Annabi Icaaya wi'uno, o wi'i, “Min woni goɗɗo noddoowo nder ladde e wi'a, ‘Portee laawol ngam Joomiraawo.’ ”#Ica 40.3. 24Sey woɓɓe Faarisanko'en ɓe ɗum lili 25ƴamimo mbi'i, “To ni naa' an woni Almasiihu, kadin naa' an woni Iliya, koo on ɗon annabiijo, ngam ɗume ngaɗantaa yimɓe baptisma?”
26Yahaya wi'iɓe, “E mi waɗira baptisma e ndiyam, ammaa nder mooɗon e woodi goɗɗo mo on andaa, 27garoyayɗo gaɗa am. Mi fotaayi fittuki lokkulli paɗe maako.”
28Fuu ɗu'um ɗum waɗii to Betani fongo Caangol Urdun, to Yahaya waɗata baptisma.
Karoori Allah
29Gaɗa ɗu'um waɗii nde fini Yahaya yi'i Yeesu e waroya to muuɗum, o wi'i, “Raa Karoori Allah, ittayndi hakkeeji duuniyaaru! 30O'o dow maako metaynoomi nde mbiimi, ‘Goɗɗo e wara gaɗa am o ɓuriiyam mangu, ngam e mo ɗon ko mi danyee.’ 31Min e hoore am mi andaamo, ammaa mi warii e mi waɗira baptisma e ndiyam ngam o wanginanee yimɓe Israa'iila.”
32Sey Yahaya hokki ceyda wi'i, “Mi yi'ii Ruuhu Allah e jippoyoo daga dow bo foondu, ɗum jooɗii dow maako. 33Min e hoore am mi andaamo, ammaa liloyɗoyam mi waɗira baptisma e ndiyam wi'iyam, ‘Neɗɗo mo ngiiɗaa Ruuhu am jippoyake daga dow jooɗii dow maako, kanko woni gaɗirayɗo baptisma e Ruuhu am.’ ” 34Ɗonmaa Yahaya wi'i, “Mi yi'iiɗum, mi ceydake kanko woni Ɓiɗɗo Allah.”
Artuɓe Tokkuki Yeesu
35Ɗonmaa gaɗa ɗu'um waɗii nde fini Yahaya e darii kanko e tokkuɓemo ɗiɗo, 36sey o yi'i Yeesu e ƴaɓɓoo, o wi'i, “Raa Karoori Allah!”
37Nde tokkuɓemo ɗiɗo ɓen nani o wi'ii non, sey ɓe tokki Yeesu. 38Yeesu waylitii yi'i e ɓe tokkimo, o wi'iɓe, “Ɗume ɗaɓɓitoton?”
Ɓe mbi'imo, “Rabbi, toye njooɗotoɗaa?” Ma'ana “Rabbi” woni “moodibbo.”
39O wi'iɓe, “Ngaree, ngi'on.” E carel ngel ɗum njamndi nayi alaasara. Sey ɓe tokkimo ɓe ngi'i to o jooɗotoo, ɓe kirtidi e maako.
40Go'oto nder yimɓe ɗiɗo nanɓe ko Yahaya wi'i tokki Yeesu ɓen woni Andiraawus minyiraawo Siiman Biiturus. 41Artuɗum Andiraawus tawi mawniraawo maako Siiman, o wi'imo, “Min kawrii e Almasiihu,” waato Cuɓaaɗo Allah. 42Sey o yaari Siiman to Yeesu. Yeesu raari Siiman on wi'imo, “An woni Siiman ɓiɗɗo Yahaya. Ɗum noddirte Keefas.” Ma'ana Keefas woni Biiturus, waato “hayre.”
Yeesu Noddii Filibus e Nataaniyal
43Gaɗa ɗu'um waɗii nde fini Yeesu suɓi yaha leydi Galiili. Sey o tawi Filibus, o wi'imo, “Tokkam.” 44Filibus boo o neɗɗo gariiri Betasayda. Kayri woni gariiri Andiraawus e Biiturus. 45Sey Filibus yahi tawi Nataaniyal wi'imo, “Min kawrii e on ɗon neɗɗo mo Muusa windi dow muuɗum nder Attawra, mo annabo'en maa mbindi dow maako, waato Yeesu ɓiɗɗo Yusufu ƴiwoyɗo gariiri Najarat.”
46Nataaniyal wi'i Filibus, “E yiiki maaɗa goɗɗum boɗɗum wurtoyto Najarat?”
Filibus wi'imo, “Woroy, ngi'aa.”
47Nde Yeesu yi'i Nataaniyal e waroya to muuɗum, sey meti dow maako, wi'i, “Raa Israa'iilankeejo mo goonga mo fewataa.”
48Nataaniyal ƴami Yeesu wi'i, “No waɗi anduɗaayam?”
Yeesu wi'imo, “Mi yi'iima ley lekki ibbi ko Filibus noddumaa.”
49Nataaniyal wi'imo, “Moodibbo, an woni Ɓiɗɗo Allah! An woni laamiiɗo Israa'iila.”
50Yeesu wi'imo, “A hooliyam ngam mi wi'iima mi yi'iima ley lekki ibbi? A yi'ay fii ɗuɗɗum ɓurɗum ɗu'um.” 51Sey Yeesu ɓeydi wiikiɓe, “E mi wi'a'on goonga, on ngi'ay dow maɓɓitake, malaa'ika'en Allah e ƴenta e njippoyoo yeeso Ɓii Neɗɗo.”#Fuɗ 28.12.


text:
Caggal hooreejo, ko Dr Alasan Jah rokkaa konngol, ɗuum ko e udditgol ñalngu nguu. Caggal ɗuum, to joɗnde Dallinannde too, yeewtere heewnde faayiida yuɓɓinaama toon e gardagol cukko-hooreejo, hono Mammadu Haasi Mbay, e tawtoreede hooreeɓe teddungal, (hono Sammba Joom Bah; Mammadu Siley Bah, e Umaar Idiriisa Saawo), e carɗoowo tedduɗo Kajjata Maalik Jallo, e hooreejo Afrik Ummital, hono Muusaa Mammadu Jallo, e seernaaɓe gollinooɓe he Duɗal ɗemɗe ngenndiije (Aamadu Seydi Jiggo, Abdulaay Haaruuna Sih, Faatimata Joop), e janngunooɓe he duɗe ƴeewndorɗe (Usmaan Kan, Aysata Raasin Njom, Raki Kamara, Aysata Aali Bah…) e hoohooɓe fedde ndee woɗɓe. Konnguɗi maɓɓe, les ɗoo :
Mammadu Mbay : Dallinannde ndee ko laawɗinde ɗemɗe ngenndiije ɗee e naatnude ɗum en e tippudi nehdi e jaŋde.
So ina laartee, alaa e sago, njogano-ɗen ɗum daliilu. Wonaa tan emin njiɗi, emin mbaɗa. Ina foti waɗeede, to bannge hakke, tee ina foti siyneede. To karallaagal jaŋde ko ɗum hakke, wonande janngoowo e potal fof ina laaɓndaa e dallinande men ndee.
To bannge karallaagal won ko waɗaa heen, sabu liggaama e leydi ndii, tee won ko jibini. Ina moƴƴi, ina wallita ina suusna. Waɗde ko laaɓndoto-ɗen koo, ko huunde rewnde laawol, wonaa huunde feelaande, ƴeewaande to bannge ganndal. Adunaaru nduu in hawri heen, tee alaa jeddi. Heddii noon, hol no mbaɗaten, haa ɗum waawaa siyde. To bannge miijo am, mi juutnotaako e dallinannde ndee, sabu e njoorto am, wonɓe ɗooɓee fof ina paami ko paam-mi koo, walla nii ko ɓuri ɗuum. Paam-mi noon ko ɓe mbiyata weli jinngande ko duudotooɗo. Ko laaɓndoto-ɗen koo, so en mbiyii yo ɗemɗe men njannge, yo laawɗine, eɗen njogii heen hakke. Kono ɓeydata ɗum wallude ko enen. Ko darnde men ndee ɓur-mi yiɗde teeŋtinde. Mbeɗe goongɗini wonde joom ɗemɗe en ɓee (Pulaar, wolof, sooninke) so ndarodiima mbaɗii ɗum haaju mumen, ngoƴa mum fof ko ɗuum, ina waawi gasa, kono so tawii ko won yimɓe tan kaalata, won to njahataa e leydi hee, tawi a nanataa goytaali ɗii, mi wiyataa wonataa, kono leelat.
Alaa e sago enen ne keblo-ɗen to bannge kaɓirɗe, sabu jaŋde wonaa huunde fepindteende. Jaŋde laaɓndii ko loowdi e karallaagal, ɗuum noon joom en ɗemɗe ɗee, annduɓe gannde he ɗemɗe goɗɗe ɗee, yo ɓe eggin gannde ɓe mbaɗta e ɗemɗe ɗee. Sabu hay ɗemngal gootal araani ina loowi ganndal, ɗe loowa tan, kadi gannde ɗee alaa jeyɗo ɗum en. So yaltii ko yimɓe fof ndenndi. Ganndal alaa pooɗondiral ina waawi fecceede, tawi bonnanaani hay gooto. Yeru : so mi luɓiima ɗoo deftere, a janngii, hay dara bonnantaa kam, ɓeydotoo ko sarde ganndal ngal, yeru no duɗal nii, gooto fof nokkira yeynoo. Njannginen, njannginirten ko udditde duɗe hay sinno ko duɗe gaggaaji (jardin d’enfants), to bannge laawol, yamiraa ko yo janngine e ɗemngal mum. Eɗen njogii hakke waɗde ɗuum, heddii ko ciynugol. Kono newaaki, so tawii a ƴettii sukaaɓe leydi leƴƴi fof ina heen, a waawaa wiyde aɗa janngina ɓee, aɗa woppa ɓee. Kono haalpulaar en so tawii mbaɗii duɗal mumen, mbaɗii heen sukaaɓe mumen, hay gooto haɗaani ɗum en. Tee ina wona, mawɓe ɓee ne njannga. So tawii noon eɗen mbiya, ɗemngal ngal yo won ɗemngal liggorgal, waɗde ngal wonata ko ɗemngal ganndal tigi tigi. En noddiraani yimɓe mbellama pittaali, alaa, ko yo wood ko nafi.
Won ko gollaa ɗoo. Ɗuum noon, laaɓndito-ɗen koye men, hol ko saabii leyɗe kuutortooɗe ɗemɗe mumen ɗee ɓamtii, enen en ɓamtaaki ? Hol ko tagi leyɗe kuutortooɗe ɗemɗe jananee ɗee fof ɓamtaaki ? Ɗum joom mum so ƴeewii, ma faam ko woni heen. Ɗoo e leydi hee ƴeewndo mum waɗanooma jarribo. Jarribo ngoo geɗe tati nana heen. Huufnooɓe duɗe ɗee. 2. janngannooɓe ɓee, 3. janngantonooɓe ɓee (jinnaaɓe). Kala nuunɗuɗo ina anndi nafoore wonnde heen. Yeru mum ko 30 jannginoowo ƴettanooma heen, ɗemngal fof yimɓe sappo. Jannginatnooɓe ɓee, gooto fof dañii heen, heewɓe heen ngonii horooɓe. Kamɓe fof kadi, eɓe nganndi nde ɓe njanngi ɗemngal maɓɓe, ɓe ɓuri huɓindaade ko ɓe njanngunoo e ɗemɗe goɗɗe ɗee. Sukaaɓe janngatnooɓe ɓee, kala ko potnoo janngude e duuɓi tati, njanngii ɗum, kuɓindii ɗum e duuɓi tati. To bannge jinnaaɓe ɓee, ina e leydi hee, so mbiyaama Pulaar neyɓintaa bool, wonaa goonga. Ina waɗi wonɓe ɗoo, ko heen nguuri, alaa ko njanngi, so wonaa Pulaar. Teeŋtintu-mi ko darnde men, goonga e goonga wonaa caakaan.
Geɗel goɗngel ngel, kala ɗo woytee e laamu, yeru gese am nii, ee galleeji amen heɓtaama, yo woyte ɗemɗe ɗee yo naat e tippudi nehdi e jaŋde, yo won jimol men. Kala ɗo ndari-ɗen e laamu nguu, yo en ngullito ɗum. Leera e noppi maɓɓe, ko yimɓe ndaranii ɗum, njiɗi yo ɗum siy. Ko adunaaru nduu fof ɗaɓɓiti ɗum, tee ko nafoore leydi ndii. Deeƴre leydi ndii e yaltude ɗum e leefre, baasal ko rewrude e ɗemɗe ɗee. Mbaylaandi jaŋde waɗaama laabi limtinɗi, alaa ko nafi, waɗi ɗum ko ɗo fawii ɗoo feewaani. Ɗemɗe ɗee ngoni njogitaaje, taftaade sukaaɓe men no njiɗir-ɗen nii, njalten e Baasal, feere woɗnde alaa. Heddii noon ko ɗemɗe ɗee, ko ɗemɗe nayi njogi-ɗen. Anndu so aɗa yiiloo hujja maa, won dariiɗo ina yiiloo hujja mum, enen fof ndenndi heen, Arab oo, Pulaar oo, Sooninke oo, Wolof oo, gooto fof yo heɓ hakke mum. Ndeen njeedaten, mbaawen liggaade, enen fof mbaawen anndude nafoore leydi ndii. To bannge ko bonnata koo, janngude ɗemɗe koɗe suurkat tan, kono huɓɓataa. So tawii joom mum janngunoo ɗum ko he ɗemngal mum, ɓurata waawde ɗum laabi teemedere. Aamiin Alla walla en, mbele yonta garoowo waasaa rewde ɗoon.
On Njaaraama.
Mammadu Siley Bah
Eɗen nganndi won e dumunnaaji leefre waɗii, kono hannde eɗen mbaawi yettude Alla, mbiyen ko woni ɗoo koo hollitii wonde yimɓe ɓee puɗɗiima jogaade pinal e faamamuya wonde Ɗemngal neeniwal, ko kañum woni Alhaali oo. So neɗɗo toppitaaki ɗum alaa ɗo fayi. Kadi leñol ko ɗemngal tan ! Pulaar, Arab, Sooninke, Wolof ko ɗemngal tan, so ɗemngal maayii tan leñol maayii. Won e leyɗeele Pulaar maayii toon, walla nattii jogaade toon doole, ko wayi no Caad en nii, fulɓe nattii toon. Enen ne, ndaro-ɗen, ɓamten ɗemngal men, mbele leñol men ine waawa tabitde.
Eɗen njetti Alla, eɗen nganndi laamu meeɗaa semmbinde jaŋde ɗemɗe ɗee, kono noon enen e karallaagal men, e katantaagal men, e darnde men, e hare men, woodii ɗo yettaa. En njyii laamu jaɓiino e oon dumunna waɗde ko haalaa ɗoo koo, sosde Duɗal Ɗemɗe Ngenndiije (DƊNG), jaɓii naatnude ɗemɗe ɗee he nder njanngiin, kono nde tawnoo jamanuuji mbayliima, ɓe njahtirii caggal. Kono hannde en njettii Alla, won ko ɓe puɗɗii faamde. Mi yiyii ko ɓooyaani koo he tele, yimɓe pelle Ɓamtaare Pulaar, Sooninkooɓe e wolofaaɓe ine noddaa to Duɗal Ngenndiwal Njuɓɓudi laamu (ENA), ɗumɗoo ko huunde moƴƴere. Faamaama wonde ardiiɓe njuɓɓudi laamu, e ñaawooɓe, e jaaynooɓe, so mbaawaani ɗemɗe ɗee, njanngaani ɗum en, golle mum en peewataa. Waɗi noon ko so neɗɗo ardiima leydi, ardiima diiwaan, fektaama Ɓoggee walla Kayhayɗi, walla Mbaañ, faamataa Pulaar, gardagol mum feewataa, wontata tan ko koloñaal. Hannde wayi tan ko no koloñaal en ngardii en. Ɗum noon so faamaana hankadi ardiiɓe ɓee ina poti waawde ɗemɗe ɗee, mbaawa haaldude e ɓe ngardii ɓee, ɗuum ko huunde moƴƴere ! To ñaawirɗe too, en njeyaama e haɓaaɓe haa ñaawooɓe ɓee mbaɗti dañaneede nantinooɓe sibu adan ɗuum woodaano, neɗɗo ine waawi nanngeede to polis, tawa ko haalpulaar, tawa mawɗo polis nanataa Pulaar, nawee ñaawoore, tawa porkireer waawaa Pulaar, nawee to ñaawoowo loskoowo, ine ñaawee, tawa waawaa Pulaar… Ɗum noon ko wiyetee jogaade hakke heedaneede (droit à la défense) koo, woodaano. Ɗumɗoon noon ko huunde nde min ndaraninoo haa heɓaa, e yettere Alla. Eɗen njogii yaakaare maa ɗemɗe ɗee ƴellito e leydi hee.
Saawo Umar Idiriisa
Haalaama kono haɗataa haa jooni eɗen mbiya tan banndiraaɓe, wonde FƁPM addii haa ɗoo ! Onon sukaaɓe, ko goonga ko jooni ngar-ɗon, kono duuɓi 44 wonaa balɗe sappo. Ɗum noon, onon suaaɓe tiiɗno-ɗee, ƴettee fedde ndee, minen min ngardii heen haa ɗoo. Ko heewi liggaama kono hankati ko onon njokkata. On kawrii noon e ko weeɓi, Pulaar sariima, alaa fof ɗo alaa, gila e fannuuji karallaagal, haa e coñce, fof waɗaama. Onon sukaaɓe tiiɗno-ɗee ɓamtee ɗemɗe mooɗon. Ina ɗaɓɓi muñal, e njuɓɓudi, fof yahdata. Gooto fof yo janngin, suusna. On njaaraama.
Kajjata Maalik Jallo
Banndiraaɓe mi salminii on onon kala. Won teskuyaaji njiɗ-mi waɗde. Enen eɗen kaala ɗoo jaŋde ɗemɗe e jarribo waɗanoongo ngoo, eɗen kiisii ko ɗum ɓural. Kono paamee, e wonande leydi ndii, ko woni e hakkillaaji yimɓe ɓee koo, ko ine jeyaa e ko ɓeydi ceeraagu ɓiɓɓe leydi ndii, mbayliigu mbaɗanoongu e hitaande 1979. Waɗi noon ko mbayliigu nguu yettanooki, ngu kuppaa, paatira-ɗen e njuɓɓudi ngoɗndi ndi jotondiraano e mbayliigu nguu, ɓee cuɓii janngude Farayse, ɓee mbiyaa yo njanngu Arab, mbaaɗen enen no heedtuɓe e Farayse nii, ɓeya mbayi no hutoriiɓe en ɗuum nii, ene cikka, ma a taw, enen ko Farayse tan woni nguurndam men. Heddii laamu kadi bonniti Farayse oo, enen eɗen njokki e dogde e rewde e Farayse oo. Ɗum noon ine moƴƴi tawa ine waɗee jeeyngal laaɓtungal, tawa yimɓe ine paamninee wonde ko bonnugol mbayliigu nguu addi ceeraagu nguu, wonaa mbayliigu nguu e hoore mum.
Geɗal ɗimmal ngal, njiɗ-mi haalde koko faati e ko mbiyaton dallinannde ndee : Dallinannde wonaa forsude yimɓe, dallinannde naamnii ko karallaagal, e waawde jaɓnude yimɓe, ɗum noon hoto way no huunde loownde fitana nii. Hoto way no pooɗanto-ɗen ɗemɗe men ɗee nii ko ngam kontoraade Arab. Ƴeewen famminde yimɓe ɓee wonde hay jiɗɗo yo en njanngu Arab oo, hay jiɗɗo yo en mbaaw Arab oo, waawata rewrude ko e ɗemɗe men ɗee. So en mbaɗii ɗum maa ustu seeɗa, miɗo sikki, tooke.
Geɗal tataɓal ngal faati ko e laamu nguu e hoore mum : laamu noototoo he yimɓe tan ko so yiyii ɓesngu ine giƴƴanii huunde, ine yiɗi ɗum, ine huuñƴi heen. Sinno nde ɗuum waɗetee ndee, ɓe njiyi yimɓe ɓee ine kuuñƴi heen, maa ɓe ngabbo heen. Kono gooto fof ine foti anndude ɗo heedi. Minen kam ko min mbaawi waɗde heen, ko to suudu sarɗiyeeji. Min mbaawaa hannde wiyde amin mbaɗa sariya ngam ɗemɗe ɗee yo keɓtine. Min ngalaa kaan mbaawka, sabu ɗuum, hay yimɓe meeɗen ɓee ngoongɗinaani ɗum tawo, alaa ko haali heddiiɓe. Tee oɗon nganndi Asambele gollortoo ko keewal. Kono en mbaawii tafde kam goomu, hay so yimɓe 30 kam ine mbinndii heen. Ine waawnoo ɓurde ɗoon, kono ko 30 tan cokluno-ɗen, ƴettu-ɗen. Ɓeen ine njahdi e dallingol gonangol he mum ngol. Ɗum noon, ɓeen so mbaɗii dallinannde mum en, pelle ɗee mbaɗii ɗuum, ɓesngu hollii yiɗde muuɗum, miɗo sikki, ine waawi laamu nguu nootoo heen.
Geɗal nayaɓal ngal ko sato meeɗen. Ɗemɗe ɗee, won ɓe ndenndu-ɗen ɗum en. Ɓe koɗdu-ɗen ɓee cikkata ma a taw ko enen keedi sara he ɗemɗe ɗee, so en ƴeewdaama e Senegaal, e Gine, so en mbiyii eɗen ɓamta Pulaar, ɓe mbiyata ko ɓe njiyani toon Pulaar ine ɓenninee, ine jannginee, ɓe mbiyata ma a taw ngon-ɗen ko e waɗde politik tan. Ɗum noon, mi anndaa hol feere fotnde waɗeede, kono jokkondire ine poti waɗdeede he leyɗe goɗɗe ɗee, mbele semmbe mbaɗaten oo, aɓe mbaawa waɗde hono oon semmbe, ɓe mbaawa jaɓnude leyɗe maɓɓe ɗee yo ngoppu ɗemngal tuubakooɓe ngal, ngabboo e ɗemɗe maɓɓe ɗee. So ɗuum waɗaama, eɗen njahri heen yeeso, maa en ndañ ɓe njahdu-ɗen. Kono enen tan so en pooɗii, saraaji men ɗii pooɗaani, maa saɗtu. On njaaraama.
Doktoor Alasan Jah
Ɗemngal neeniwal, ko kañum woni sodorde wonande cukalel haa jaŋde mum waawa yuumtude no haanirta nii. He leydi meeɗen, ko ɗemngal gootal (Arab) jannginirtee. Njiɗ-ɗen ko hollitde wonde, ko yo ɗemɗe neeniije njannge, kono kadi yo ɗe laawɗine. So en mbiyii yo ɗe naatne he tippudi jaŋde, yo a taw janngo eɗe ndokkoya golle, tawa so neɗɗo janngii ɗemngal ine waawa golloraade ɗum. Waɗde paamen janngude ɗemngal mum firtaani riiwtude ɗemɗe keddiiɗe ɗee. En njiyii leyɗeele keddiiɗe kala njanngata ko ɗemɗe mumen, cawndina ɗoon ɗemɗe keddiiɗe ɗee, haa teenti e engele, nde tawnoo ko kañum ɓuri jogaade daraja. Ɗemɗe noon alaa ɓurngal goɗngal ngal, heddotoo tan ko ɓurngal looweede ganndal. Ɗemɗe men ina mbaawi roondaade ganndal, ina anndaa. Ɗum noon wasiya am e yimɓe ɓee, ko gooto fof yo eto waɗtude ko fannorii koo (spécialité) he Pulaar, yo waañnjito ɗum e ɗemɗe hee, ko huunde himmunde. Hannde eɗen ɗoo kaɓanoo yo ɗemɗe men ɗee laawɗine, yo naat e tippudi jaŋde. Mbele so wiyaama, yo ɗe naat e tippudi jaŋde eɗen keblanii ɗum ? Golle keewɗe mbaɗanooma ɗoo, haa teeŋti e golle duɗal ɗemɗe ngenndiije, haa leyɗe taariiɗe Moritani tuugnii he ko gollaa e leydi meeɗeen koo. Waɗde ko ɗum firti ko eɗen njogii karallaagal e hattan oo, kono laamu nguu dartinii ɗeen golle. Pelle ɗee (Pulaar, Wolof, Sooninke) ina njokki golle mumen. Kono paamen ɗe ngonaa laamu, ɗe mbaawaa waɗde won geɗe. Waɗde ko enen joom ɗemɗe en ɓee, poti tiiɗnaade. So tawii laamu rokkaani en hakke men, ndokken koye men ko kattan-ɗen koo.
Ndaro-ɗen, ɓeyden faaminde koreeji men ɗii, so en njiyii ɗemɗe men ɗee ina njahra ɗoo haa hannde, ko koreeji men ɗii ngoongɗinaani ɗemɗe ɗee ina njogii nafoore. So en njiyii fedde Farankofoni daraniinde ɓamtude Farayse ina wiya yo ɗemɗe afriknaaɓe njannge, ɓe mbiyraani noon Alla ɓolo, ɓe cemmbiniri ɗum ko yenaneede so tawii a fuɗɗoriima ɗemngal maa, ina addan maa feɗɗitaade e janngude ko heddii koo, weeɓnan maa ɗum.
Ɗum noon, ndarano-ɗen ɗemɗe men!
On njaaraama
Aamadu Seydi Jiggo
Nduttittoo -mi ko e wiyde, fedde Ɓamtaare Pulaar ko fedde men enen fof (coodɗo kartal e mo soodaani kartal), sabu ko waɗi ɗoo koo, ina holla ɗum e garal yimɓe ɓee. Ko nde fedde leñol, fedde hujja, fedde pinal, fedde ɗemngal. fedde ɓamtaare pulaar, eɗen nganndi ko fedde daraninoonde jannginde mawɓe (rewɓe e worɓe) ngam haɓde e humambinnaagal. Fedde ndee yuɓɓinii jeewte, ngam humpitde ɓesngu nguu, haalande ɗum wonde nafoore daranaade ɗemɗe ɗee, yo ɗe njannge, yo ɗe mbinnde, ɗe naftoree. Ina wayino nde duuminooma e ɗuum, nde jumpii e ɗuum, ko juuti, kono aduna koko yahata, ngonkaaji kesi ina ngooda. Fawaade e ɗuum, fedde ndee yuurnitiimaa ko nde waɗatnoo koo, alaa ko ɓuri ɗum heewde faayiida, kono nde waawaa tan wonde fedde pinal hirjinoore, alaa-e-sago nde diwa ɗoon. Ko ngoon miijo noon tafi, addi daranaade ɗemɗe ngenndiije ɗee, yo ɗe laawɗine, no ɗemngal Arab ngal laawɗiniraa nii. So ɗum ɓennii, ɗe naatnee e tippudi jaŋde leydi ndii, ɗe ngona ɗemɗe dokkooje kala ɓiɗɗo Moritaninaajo kuutoriiɗo ɗe, no wuurdi. Ɗuum woni kuccam kesam fedde ndee. Tesko-ɗen noon, haa jooni nde riwtaani hirjinde e jannginde, kono kuccam fedde ndee ko ɓuri teeŋtude e duuɓi sappo garooji ɗii, ko ɗuum. Ina moƴƴi, enen fof poten heen humpito eko woni kuccam fedde ndee jooni. Ina moƴƴi kadi paamen, ɗaam kuccam hol no njiɗ-ɗen ɗowirde ɗum. To bannge peeje, go’o, ko ruttaade e ɓesngu nguu, e famminde ɗum darnde ndee, ɗum ko e peeje ɗee jeyaa, e yuɓɓinde ɓesngu nguu ummaade dow feewde les, ummaade les feewde dow. Kono ko jiidaa e ɓesngu, tawi njeyaaka e men, kono ina ngoongɗini potal to bannge ɗemɗe e pinal, ɓeen hoto ngacce. Miijo woɗngo, wiyee ko tawde fedde ɓamtaare Pulaar, ina wondi e pelle goɗɗe pine, hono wolofaaɓe e Sooninkooɓe, yo mbaɗdu kaɓɓondiral, tawi fayndaare ndee ko wootere, sabu gootal waawaa yahde tawi goɗɗe ɗee ngaraani. Ɗuum noon, no mawɓe men mbiyatnoo nii « mbaɗen lasal, mbaɗen maaw ». Feere woɗnde, ko roɓindaade denndaangal ko dañaa heen, ngam hollitde laamu nguu kattanɗe ɗemɗe ɗee, to bannge jaggondirde e tamondirde, gooto fof tawi ina haala ngal goɗɗo ngal, kadi ina waawi nafde leydi ndii to bannge deeƴre mum. Kadi, semmbinde leydi ndii e daranaade ɗum potal hakkunde leƴƴi ɗii, to bannge pinal e ɗemngal. Ɗuum noon, enen fof en eeraama, e ɗaam kuccam. Mbeɗe heewi nande “ fulɓe ko miliyoŋaaji 2, walla miliyaaruuji 2, ko waawi wonde heen fof, ko goonga eɗen keewi, kono noon, hol ko toownata ɗemngal ngal ? Dr Alasan Jah haaliino heen, eɗen njaaji, kono en cuwaa toowde. Toownata ɗemngal ngal, ko ngal loowee gannde, ɗuum eɗen njogii annduɓe, so nootiima heen ina mbaawi gollude ɗum. Won ko waɗaa heen noon, e gooto fof ko fannorii koo, ina jogaa, kono ko heewi heen muulaaka, sabu ngalu abbaaki. Jogiiɓe ngalu ɓee nootaaki, annduɓe ɓee kadi fof ngardaani. Won heen arɓe, kono kadi won ɓe ngaraani, ɓe ngaraani ɓee kadi, alaa-e-sago njiylee. Firti daawal ngal ko juutngal, en puɗɗaaki tawo. Ɗuum noon gooto e men fof, yo faam ndee dallinannde alaa mo faltii (laamɗo, ceerno, galo, baasɗo, debbo, gorko, mawɗo, suka… ekn.)
Faarmata sammba Joob
Gooto e janngintunooɓe duɗal ɗemɗe ngenndiije(abbiima e duuɓi 16) Ko wiyetee faayiida ɗemɗe koo, alaa jeddi, diwtaama. Miin, sukaaɓe am nayo, mbaɗ-mi ɗum en ko he Pulaar, sehilaaɓe am heewɓe, mbiyi kam “ aan Faama, ko a kaangaaɗo, ƴettaa sukaaɓe maa fof, mbaɗaa ɗum en he Pulaar ? ” Mbiy-mi ɓe “ ngaccee tan, ɗum ko sodorde, maa on njiy nafoore ndee yeeso”. Kono, mbeɗe yetta Alla, ɓe ndañii bakuuji maɓɓe, afo oo ko jannginoowo ɓalliwal e wayliwal (physique chimie) duɗe hakkundeeje ɗee. Mbiy-moo-mi yo o waɗtu ɗum e pulaar. Miin e hoore am, haa jooni mbeɗe janngina, sahaaji so mi haalii Farayse elewaaji paamataa, nanooɓe Pulaar ɓee, mi fammina ɓe, yeru he ganndal nokku. Sukaaɓe safalɓe ɓee e jolfuɓe ɓee ko hono noon mbaɗirantu-mi ɗum en. Laamu yamiraani ɗuum, kono ko ɗuum tagata sukaaɓe ɓee faamde. Ko ɗum nafoore nde haaldotaako,sabu cukalel so naatii duuɓi tati, nayi, ina anndi nano ñaamo… Kono so wontii koɗal waawaa faamde. Uddirtu-mi ko eeraade rewɓe ɓee yo njanngin, yo kaal ɗum kala ɗo njahi (jehre, yannge…).
Abdullaay Haaruuna Sih
Mi janninii Pulaar to Duɗal Joyaɓal (école 5) Nuwaasoot, he Duɗal ƴeewndorgal. Sukaaɓe njannginatnoo-mi ɓee, ko 25. Sukaaɓe ndeen, ngadotoo ko janngineede ummo, jooɗo, ƴeew, suut junngo… Kono miin, ɓeen sukaaɓe nde ngari ndee, min mbaɗdi ko duuɓi tati, peccu-mi ɓe e pecci tati. Yettude Alla ɓe keɓindii taro no feewi. Ko sodorde mawnde, sabu ko ɗemngal neeniwal. Yahii haa sukaaɓe ɓee, ngari e waɗoyde kawgel lewru mbooy wonnoo, laamu nguu yamiri yo waɗire ɗemɗiɗiije (bilingues), jinnaaɓe ɓee ndarii, haa hawraa yo hiisa kaa waɗe he ɗemɗe neeniije. Kawgel ngel, heen njeegomo ɓenni. Hitaande reftunde heen ndee, gooto e heddiiɓe ɓee ardii Moritani fof. Ɗuum yonii daliilu janngude ɗemɗe neeniije ɗee ko sodorde mawnde. Seede am ko Aali Caam, koroowo jaŋde. Ina jeyanoo e almudɓe am, Usmaan Sileymaani Kan. Woni ngoƴa am gadano hannde, ko yo yimɓe ndaro haa ɗemɗe ɗee njanngee. Fannu goɗɗo oo, yo en paam fedde ɓamtaare pulaar tan waawaa roondaade ɗee golle. So tawii yimɓe ina ngoni he leydi, yo ndaro, ngannda ina njogii hakke he leydi ndii. Ndaro-ɗen yo ɗum jokku. Ina himmi, tee ina addana yimɓe ɓee suusde, kadi waawde semmbinde ɗemɗe mumen ɗee… En majjaani fedde ndee, ko fedde pinal, maa daro e semmbinde e daranaade pinal ngal, kono ko heewi e geɗe baɗateeɗe ɗee, alaa e sago dawruɗe ɗee ndaroo laŋ, mbele ina siynee. Sabu gonɗo e dawrugol, yiyannde muuɗum foti wonde ko toppitaade no leydi mum yahri yeeso.
Aamadu Malal Gey
Won toɓɓe ɗiɗi njiɗ-mi yaltinde ɗoo seeɗa :
Adanere : ko dallinirtooɓe Pulaar waawaa soomde gannde kese ɗee, yeru, mbeɗe nelaa e nder golle am (fiiroyankaagal=aviation) leydi Nijeer, to duɗal keblowal horooɓe weeyo. E nder ko piratnoo-mi koo, won heen mo faamaani. Paam-mi ko o pullo, o jeyaa ko Caad, mbiy-moo-mi “aɗa nana Pulaar ?”, o wiyi omo nana. Kaalan-moo-mi e Pulaar. O faamii, nde ngaynu-mi, mbaɗ-mi ɓeto, ko kanko ari hoore. Nduttii mi, mbiy-mi ndeke ko njanngu-mi e weeyo koo fof, ko mi baɗtoowo ɗum e Pulaar. Duuɓi nayi hikka mbeɗen heen gasaani. Woɗɓe kadi, ina mbaɗa hono ɗeen gannde e ɗemngal ngal. Oo suka debbo (Aysata Njom) kaalɗo ɗoo oo, emin ngondi e Baaba makko Abuu Raasiin Njom e nder goomu hakkunde leyɗeele ina wiyee Goomu Fulo e Wiɗto(GFW), woni faandaare ndee ko waɗtude ɗum Académie Pulaar. Fulɓe Afrik fof ina kawri e goomu nguu. Ɗum firti, ko haaju amen ɓurɗo himmude, ko waɗtude gannde nganndiin (sciences) e ɗemngal Pulaar. Nguun goomu, renndini ko doktoreeɓe, haralleeɓe ndema, hiisiwal, ɓalliwal, guurɗiwal ekn. Gooto fof ina winndaa, tee koko yaltintee, muulee.
Waɗde en ndiwtii sahaa nde fedde Ɓamtaare Pulaar sosaa (1974) ko adii ɗum pulaar ina jannginee, e nder suuɗaare. Nde heptinaa 4 korse (suwee) 1976, e oo sahaa ko annduɓe mehɓe, ko ɗoon noon mbeɗe seerta seeɗa e wiyooɓe ko jannguɓe Farayse, mbari Pulaar, alaa. Minen ko Farayse min njanngi, tee gila min njibinaa ko heen min ngoni. Miin Aamadu Malal Gey, puɗɗii-mi janngude Pulaar, ko 1968 to Sahre-ndoogu. Ko goonga noon, e oon sahaa ina waɗi jannguɓe Farayse, ina waɗi jannguɓe arab, español, almaañ… Kono kadi to bannge saliiɓe ɓee, ɓee fof ina tawee heen. Ciftoren, min kaɓaama ɗoo, ko ina wona duuɓi 5, ko hare alkule, mbele ko abajada lateŋ walla arab.
Ɗum wonaa jannguɓe Farayse.
Geɗel ɗiɗmel ngel, ko yo dallinannde men yahru ngootaagu, sabu ngon-ɗen ko e leydi, tee endi saɗti, ɗoon ndi seerti e leyɗe keddiiɗe ɗee, ɗo fulɓe ngoni. Hol ɗuum, enen (Moritani) ko eddaaji (goobuuji) ɗiɗi ɓalli ndenti ɗoo. So en ndeentaaki tan, wiyetee ko hare leƴƴiwal mbaɗaten. Ndeentorto-ɗen ɗum, ko so eɗen mbaɗa jeeyngal, kolliren to bannge baɗe men, ɗemɗe keddiiɗe ɗee ko noon poti e meeɗen. Ɗum ko hujja ɓesngu Moritani, wonaa hujja ɓesngu fulɓe tan. Kala leñol ko hujjaaji mum ndentata wona hujjaaji yimɓe fof, ko ɗum pot-ɗen daranaade. Ɗuum noon tiiɗno-ɗen, yaama yarlitaare waɗanoonde ndee gasataa, wonɓe jangɗeele mumen leeltinaa, won sokaaɓe, won riiwaaɓe, ko sabaabu nde ɗemngal ngal wonnoo. Ina waawi tawa jooni weeɓaani, kono won ko weeɓi jooni, weeɓaano ndeen. Tiiɗno-ɗee onon sukaaɓe, mballee min, min tampii, to min njahrata e duuɓi ɗoo (60 pawɗi) won heɓɓe poofte duumiiɗe (retraite) ko ina wona duuɓi 20 jooni, haa jooni ina ngoni e Pulaar. Wonaa waawde, ko feere alaa, kono sinno sukaaɓe ɓee ndariima, keɓtii ɗo ɓe ngonnoo ɗoo, ɓe njahat ɓe pooftoo.
Joob Jibriiru Muusaa
Caggal calminaali, njiɗ-mi haalde, ko hade laamu heptinde en, keptinen koye men tawo. Ko ngoyaten laamu waɗii en nii, hay dara ngu waɗaaani en. Ko enen tan, mbaɗi koye meeɗen. Alaa ko jarani en e ɗemɗe ɗee. Neɗɗo ƴetta ujune tati ina janngina ɓiyum (gagga walla ɓurɗo ɗoon). So tawii yimɓe 25 jooɗinoɗo mo liggaaki, tawi ko keblaaɗo, so rokkaa ɗum tan janngintu. Fedde Ɓamtaare Pulaar, ina waawi heblude joom mum kala hitaande, haa ɓura ɗo wonnoo ɗoo. Wonaa ɗum saɗiri en. Saɗiri en ko yarlitaare, tawi ko yarlitaare ngalu. Alaa e sago no jamaaji ɗii mbaɗirtee nii, mbaɗiren noon njippinen laafaaji men naaten galle e galle. Ɗuum kaalat-mi jamma e ñalawma e geese enternet. Kala debbo pottu-ɗen yo addu capanɗe joyi, gorko teemedere lewru fof. Miliyoŋaaji maa ngar ɗoo e ñiiɓirde ndee. Kuutoro-ɗen ɗum. So en mbaɗaani noon, no jamaaji ɗi mbaɗirta nii, sabu ko maa jam dañaa nde jamaa juulaa. Hannde, geɗe keewɗe ina mbaɗee ɗoo, hay huunde nafataa. Ɓuri wonde nafoore ko ɗemɗe meeɗen ɗee, tee ko enen tan mbaawi nafde ɗe. Yeru duɗe keeriiɗe, tawi ko ɗemɗe men, kono yo a taw joom mum ina yoɓee noon. Won ko jaranaani en hay dara, hay diine lislaam oo, won ko jaranaani en. Sabu mi hawrii e almudel, mbiy-mi “ no foti nawtataa e ñalawma?” Ngel wiyi ko teemedde tati, ƴeew-mi ɗum ko ujunnaaje jeenaayi lewru, so baaba mum waɗiino ujunere e teemedde joyi lewru, o yaltataano wuro maɓɓe. Firti ko jaranaani ɓe, ko yo ɓiɗɗo yo yah halkoyoo, sabu woni ko e huutoreede. So koronaa oo yawtii, maa cate ɗee ndaroyo e ngoon eeraango hoto kersiren yelanaade ɗemɗe men ɗee. So tawii en njiyii muriteeɓe ɓurii yimɓe fof alɗude ko njelaari ndii.
Kono wiyde en njelantaako ɗemɗe ɗee, pawoto-ɗen tan ko e karte walla piye, hay nokku en njahataa. Tee jannginirde mehre yawtii. Jooni alaa e sago jannginoowo, wooda no wuurdi. Sabu jahroowo duuɓi 25, 26… ekn so yoɓaaka, so nanii kawgel tan naatat heen yaha. Sabu ko toon neyɓinta bool, kono so ɗemngal mum ngal ina neyɓina bool, hoto fayi ? En njiyii heɓɓe seedanteeje Pulaar ɓee, haa e jogiiɗo duɗal keeringal oo (Aysata Raasin Njom) hono makko ina keewi.
Aysata Raasiin Njom
jeyaaɗo e jannguɓe e duɗe ɗemɗe ngenndiije (duɗal 5 e 6)
Ko e ɗee duɗe njanngu-mi, haa keɓ-mi yawtude duɗe hakkundeeje. Ko ɗemngal Pulaar tan kuutortoo-mi, haa mi yiytoo hoyre am. Gila nde duɗe ɗemɗe ngenndiije uddaa, mbeɗe jokki winndude e ɗemngal ngal. Njiytu-mi Pulaar oo ko 2007, duɗal Saydu kan ngal Murtuɗo e Kayyaa Sammba Joob (miñum murtuɗo) njannginatnoo. Tawi mbeɗe jannga tolno waɗde bakkaloriyaa, njippii-mi, ngar-mi e duɗal ngal. Kawru mi eɓe mbaɗa fido, ko Kayyaa waɗatnoo ɗum. Nde njettii-mi o wiyi kawru-ɗaa ko e fido, mbele aɗa jokkoo ? Mbiy-mi eey. O wiyi mi, mbele aɗa janngi ɗemngal ngal, mbiy-mi alaa, mi yahdat e yimɓe ɓee tan. Nde min mbaɗi fido min ngayni. O ƴetti defte ɗee omo sahtoo, o jaggi deftere am, o reggini mi, o nawi mi kalaas goɗɗo, ɗoon meeɗ-mi yiyde Murtuɗo. O wiyi Murtuɗo, laaɓndo oo, hol to janngi, sabu ko o winndi koo wonaa ko hocindaa. Murtuɗo laaɓndii kam, ɗo njanngu-mi, mbiy-mi mi janngaani, o wiyi alaa ɗum wonaa ko hocindaa. Murtuɗo nawi mi kalaas goɗɗo, totti-mi kaadam, wiyi yo mi yah alluwal, o waɗi mi fido « Mutal naange wuro am ». Nde ngaynu-mi, alaa njomu. Murtuɗo wiyi « ɓiy am, haalan am to njanngu-ɗaa ? ». Mbiy-mi ko e duɗe ɗemɗe ngenndiije njanngunoo-mi, gila keɓ-mi naatde duɗe hakkundeeje 1998, ko hannde njiytu-mi duɗal Pulaar. Ko e oo ñalawma kadi mbayru-mi duɗal Pulaar. Mi heɓii e Murtuɗo noon seedantaagal. Mi jokkii e Ceerno Sileymaani Kan, ko yowitii e jaŋde e wiɗto, oon ɓetii kam rokkii kam seedantaagal, ɗoon kadi e lih Jibril Hammee e Fedde Ɓamtaare Pulaar. Ɗee seedanteeje nafii kam, mbeɗe jogii duɗal keeringal Ceerno Raasiin Njom. Puɗɗii-mi ko 2014, puɗɗorii-mi ko jannginde sukaaɓe (jardin d’enfants) hannde mbeɗe e joyaɓal duɗal leslesal. Rokki-mi ɗum ko ɗee seedanteeje Pulaar… ekn. ko kañje ɗaɓɓitir-mi e laamu haa keftinaa-mi e laamu. Ɗaɓɓitnoo-mi ko e Morso 2013 keɓ-mi ɗum ko e siilto 2013. Miin so nafoore Pulaar ina haalee, mbeɗe goongɗini ɗum.Tee mi nimsaani heen. Mbasiytoo- mi ko fedde am, kala mo janngaano yo janngu, waɗa heen kadi ɓeangu mum e ɗemngal neeniwal. Emin eero kadi nde ɗemɗe ɗee ngartirtee e tippude jaŋde leydi ndii, mbele minen janngunooɓe ɓee min nguura heen. Ceerno Sileymaani kan, seertataa e waajaade mi hay nii Uddugol ekkol am en ko kanko e Jallo Muusaa Mbisminoo mi e Ceerno Lih Jibril Hammee. E tawtoreede Usmaan Sileyman kan, mbele yo min njanngin ɗemɗe ɗee e duɗe ɗee kono heptinaaka, tee won sukaaɓe woɗɓe min njogii, ɗum noon emin ñaagoo nde heptintee. On njaaraama
Demmba Aamadu Bari
Mawɗo gooto wiyi aduna juutirta ko haa laaɓa. Kono kadi pulaar wiyi doole liingu ko ndiyam. On kaalii ɗum ɗoo jooni. Kono mbele en mbaɗii ɗum ? Mbele eɗen ngoongɗini kaan haala ? Ko fulɓe kaali Pulaar, pulaar haalaani hoyre mum. Jettooje ngoodanii Alla, miin hannde hay so mi haalaani, mi weltiima. Sabu yiyde mi yimɓe ina kirji ngam heɓde hujjaaji mumen.Ɗum ko e jettooje Alla, nde tawnoo daranaade ɗemngal mum, ko e iimanaagal jeyaa. Daranaade leydi mum, pinal mum…, ko e liimanaagal jeyaa. Waɗde so a woorii ɗum, a alaa iimanaagal. Hii a woppii ! Suudu naatirtee ko damal. Ko kaal-ɗon ɗoo koo fof, so renndinaama tonngotoo ko e : ko darnde yettinta fayndaare. Hay so woɗɓe kaaloyii, ko toon tan paaɗen. A yiyii no mbaɗno-ɗen haa Duɗal Ɗemɗe Ngenndiije heɓtinaa, ko noon tan mbaɗaten haa dallinannde ndee heɓtinee. So en mbaɗaani noon, ko haala tan wontata. Mi woondii, mi haangaaka, mi ɗaayaani, ko goongɗi kaalat-mi, neɗɗo ko kañum yooltanta hoyre mum hujja. Yeru, miin mi waɗaani ekkol Farayse, kono hannde kala ko jannguɗo Farayse waɗata, mbeɗe waɗa ko ɓuri ɗum. Ko gaynaako joorɗo kos ngonnoo-mi, mi aynii duuɓi sappo e joyi. Nde mbiy-mi baaba am, miin e ngaynaaka, min ceertii, mbeɗe janngoya, o wiyi “ to njetti-ɗaa ɗoo aɗa jannga ?” Mbiy-mi ɗoo mi janngoyat dey, ko annduɓe ɓee keɓi koo, mi heɓat ɗum walla mi heddoo heen. Njah-mi Kayhayɗi, seedantaagal ndema ngadii-mi tamde. Hannde mbeɗe yahra e 18 seedantaagal, so mbeɗe wuuri, mi tamat 20. Njanngu-mi dey, ko mbeɗe mawni. Ɗum, ma a taw ko haala. Himme yettinta neɗɗo lewru. Miin mi ɓiirtu warñeende am tan, keɓ-mi ko keɓ-mi koo. Mbeɗe jogii 28 ceerno. Won heen, nana ɗoo, mbeɗe winndi inɗe mumen e nokkuuji men, won heen nani caggal leydi, won heen mbirniima, yeru Jibi Hammee Lih, ko e seerenɓe am jeyaa. Ina waɗi ɓe keblu-mi, mbeɗe winndi tawi ko tuubakooɓe worɓe e rewɓe seertuɓe leyɗe, miin ngel mbeɗe hebli ɗum, en haa mbaawi haalde e winndude. Mbeɗe jogii doggol ngol, maa aduna laaɓndo, mi haalaani ɓiɓɓe fulɓe ɓe keblu-mi. Mi haalataa ɗum, sabu so ittaama e fulɓe ko seeɗa heddotoo, wonaa mantaade, ko mantude neema Alla. Alla wiyii, so mi rokkii on neema mantee kam, mi rokka on neema goɗɗo.
Ko en saliiɓe yaltinde jawɗeele men ɗee. Mbele ɗoo ɗo njooɗi-ɗen, seerenɓe ngarii ɗoo, tammbiiɓe diine ɓee ? Mbele wonaa ko e leñol ngol ɓe njeyaa ? Ko Alla laaɓndorii-mi on. Jaagorɗe men ɗee, hol to ngoni, meeruuji ɗii, hol to ngoni ? Mbele ko enen ɓuri ɓe e leñol ngol ? Teskuya ina woodi, daraniiɓe Pulaar ɓee fof ko waasɓe. Tuggude Murtuɗo. ƴeewee, minen leñol ngol hankadi ko goonga tan min kaalanta ɗum. Mbele ko ɗum foti wonde ? Leñol ngol ko ko renndaa. Aɗa waawi wonde almuudo tijjaaniyanke, aɗa waawi juulde Alla jaɓa, kono wallaahi leñol maa ngol, so tawii a woppii ngol… Hol ko Alla wiyi to annabaaɓe ? Annabaaɓe ɓee, gooto fof min neli ɗum ko e leñol mum. Waɗde, gooto fof nelaa ko e ɗemngal mum. Jooni laamu won ko waawi waɗande men, kono ko heddii koo enen mbaɗanta koye men. Mbaɗten heen hakkillaaji men. Udditde duɗal pulaar e galle mum walla e leegal mum, alaa ko padaten laamu. Tawde Pulaar nattii suuɗeede. Waɗde baawɗo e men jannginde kay, ina waawi waɗde ɗum. Walla fulɓe leegal ɓee uddita, kono noon so tawii ina njoɓa. Sabu so ɓe njoɓaani, saak ɓolo darotaako, jannginoowo wonataa ɗoon. Fof ko min waɗɓe ƴeewndooji. Jooni(2021)ɗo leegal amen (Daarel beydaa ɗoo, won biyeteeɗo Umar Ñaŋ (jowolnaajo) mbeɗe jannginana mo sukaaɓe makko. Kono maafe am ina leppi ɗoon, sabu min kaaldi ko njoɓdi, cukalel fof ujunnaaje nay. So woɗɓe mbaɗii noon tan en njahat, kono so gooto fof wiyii waɗataa heen kaalisal mum, tee ina waɗa kaalisal mum e WhatsApp… wiyii yoɓantaa Pulaar, yahataa. Mi juulii e Nelaaɗo (JKM). On njaaraama.
Jallo Muusaa Mammadu
Caggal calminaali, ko weltaare. E mawninde oo ñalawma ɗemngal neeniwal. Ngadortoo-mi ko duɗal ɗemɗe ngenndiije, e gardogol Sileymaani Kan o waɗii heen ko maantini, ina haani heptinee. kanko e haralleeɓe ŋanaa, yeru Aamadu Seydi Jiggo jannginɗo mi, miin e galle am. Gollaninooɓe duɗal ɗemɗe ngenndiije maayɓe e woɗɓe ɓe ngalaano e duɗal ɗemɗe ngenndiije kono hirjinannooɓe (yo Alla yurmo ɓe yaafooɓe), eɗen njiɗnoo ɓe tawtoree oo ñalawma hannde.Paamee ɗemngal ko goonga, kala ko Alla tagnoo e neɗɗo ko ɗemngal ɓuri, sabu Annabaaɓe ɓee so ɓe kaalataano en paamataa, ɓe kajoo en nanen, ɓe njamira en mbaɗen… ekn. Ɗemɗe ɗee so tawii ngoodaani, gannde ɗee mbaawaa saakaade, sabu ko ma ɗe kaalee. Binndol e yolnde hakkunde ndee jolii, haa ɓura waawde reende e mooftude gannde ɗee. Sabu ɗemɗe ɗee ko neɗɗo ŋarwata ɗe, fentata ɗe, haa yettii e tumaare ngon-ɗen ndee. Kono eɗen paami enen wiyooɓe mbiy-mi, yoga e leƴƴi Afrik ko daɗaaɗi, sabu ɓe ndewaani e ɗemɗe e pine maɓɓe. Ko ɓe cuute (teelal suutere) ko ɓe luɓiiɓe ɗemɗe e pine. Ɗum noon joom mum waawaa wiyde ina yahra yeeso, wonataa aaɓnotaako, wonataa. Aduna ko dogdu, ko daɗndu, ko ɓuraa. Kala daɗaaɗo muuɗa punndi yahruɓe yeeso ɓee. Ɗum noon ndeento-ɗen laabi muuɗde punndi, ɓeen ardiiɓe. Ndewen e laabi codi, ngonen, ɓamto-ɗen njokko-ɗen. Ko goonga to misra (egipt) too, laamu kamaa (?) fusii, en cariima haa en ngartii gaa e hirnaange Afrik. En ngalaa binndi, ɗo yolnde hakkunde ndee, binndi ajam lomtiima. Nde diine lislaam ari, ɗum kuutorto-ɗen, kono eɗen paami hay ɗiin binndi ummii ko e binndi ɗi taaniraaɓe (misranaaɓe) men tafi. En telɓinanooma, hannde kadi binndil lateŋ arii. Fof dey ko enen njeyi, binndi gummiiɗi nano feewde ñaamo, ñaamo feewde nano ko enen njeyi. En keɓindiima ɗum, mbele waawde semmbinde e yeñtinde ɗemɗe meeɗen, nder pine e goodal men e goodal Afrik. Firti ko maa njanngen, pooɗen gannde ɗee, wonta ko men. Mbaasen luɓaade pine, alaa ko haali ɗemɗe. Eɗen paami e nder sato meeɗen, yeru leydi Espaañ ina woodi ɗoon leñol Bask, Katalaŋ, Españool en… eɓe ndenndi leydi ngootiri, ko dingiral akapolaa en woni hakkunde maɓɓe, nde tawnoo ko ɗemɗe ɗee gooto fof wiyata ko ngal mum, walla tati memataa jeenay. Alaseri ɗoo, berbeer en ko noon, keɓii diine kono mbiyi ɗemngal ko banngal mum, geɗel fof ko haaju mum yahata. Sabu eɗen nganndi ko ɗemngal jelata leñol, ko kañum woni daabaa pinal. So tawii a wiyii ɗemngal tan, pinal loowiima heen, a sifiima oon neɗɗo. So ɗemngal maayii, o maaya, o taaya, o majja melew, o wontaa yiyeede. Nde tawnoo renndooji, ko hare ɗemɗe, ɗiin hareeji noon, moƴƴi ko haralleeɓe annduɓe, ndadoo nawora heddiiɓe ɓee. E nder leydi Moritani eɗen njogii caɗeele jooɗtorde, sabu gila e juko (ut) 1962, ɗo Mbaañ ɗoo, alkule ɗee cosaa, haa to njahraten ɗoo 2021. En telɓinaama 1989, ƴeewto-ɗen koye men. Goonga laamu nguu, won ko bonnani en, ngu anndaa hoore maggu ko ngu njooliingu, ngu yoolora en heen. Ko e geew mawɗo ngon-ɗen, geew maayo mawngo luggo, soraango bempeƴƴe. Heddii ko reentaade ndee yiriindi, hade naworde en, ndonken anndude to paa-ɗen. So en ndartiima, en ndadiima, mbaawen seertude e maayo ngoo, payen fonngo payen dow. Nafata en noon ko janngude, wiɗtude, winndude siftorde ɓeen hanki sahodinannooɓe en ɓee, wooda ko pirtu-ɗen ngannden won ko ɓe ɗaldi en. Enen ne ngaccen ɓarakke, mbele janngo aroyooɓe ɓee, wooda ko tawi, wonanaɓe raay. Ɓe mbaawa jaggude heen, wooda ko ɓe mbaɗi. Kala leñol daɗangol yo faam wontata ko ɓellere gejjal wonande ɗemɗe goɗɗe ɗee. Sabu waɗi noon ɗemɗe ina njiyda, pine ina njiyda ɗemɗe ina njiyda. Kala heen ɓurngal liggaade, waɗata ko moɗmoɗndiral leƴƴi, pine e ɗemɗe. So en moɗaani, hoto njaɓen moɗeede. Ɗum noon, alaa e sago njanngen, mawɗo yo janngu, suka yo janngu. Jaŋde hecci neɗɗo, so yiɗii wona mawɗo walla suka. Tee kadi jannguɓe Farayse ɓee, hay so eɗen pela ɓe, yo wood ko keddu-ɗen. Sabu nehde ko yooɓnude jikkuuji, e waawnude ɗi yiɗeede. Jooni noon e nder ko ɓe njannginaa koo, ko ɓuranaaɗi tuubakooɓe, ɓe njiɗnaa ɗum, ɓe njiɗi ɗum ko men koo riiwtaa. Ɗuma fandinaa fandini ɓe, waɗi ɓe no ɓe mbayi nii, ɓe ngonti fulkitaaɓe. Jooni noon keɓɓito-ɗen ɗum, wooda no njahru-ɗen keɓɓito-ɗen ngenndi ndii, mballiten leñol ngol. Kono ngannden ko ɓalnde reeni ngesa ceɗɗo, yeewtude e saloŋ ina moƴƴi, kono won ko ɓuri. Yeru leydi Siwis, leƴƴi tati kaɓi piyondiri, haa boni. Ɓee kaalata ko ɗemngal Almaa, ɓee ko Farayse, ɓee ko Italiyen. Ɓe nduttii ko gooto fof yo heɓtin ɗemngal e pinal goɗɗo oo, ɓe nguurdi e leydi ngootiri. Ɗaa e leydi Kanadaa haalooɓe kanajee e haalooɓe engele ɓee. Ɓe kaɓi, ɓe ndewondiri haa, ɓe ndartii, haa ɓe nganndi ɓe keɓtii koye maɓɓe. Ɓe ngoodi e waawde heptinde ɗemngal maɓɓe e pinal ɓe ngoodi. Ɗum ko kawtal kanadaa, hannde ɓe njahrii yeeso, ko e leyɗe ƴellitiiɗe ɓe njeyaa. Ɗum noon paamen ɗemngal ko geɗel, so en ndartiima Alla tawta en, njahren yeeso. Won wonɓe ɗoo alaa ko njiɗi so wonaa yimɓe hayooɓe dummba ɗum en, to wiyatee dingiral kaawisa. En coklaani yahde dingiral kaawisa, dingiral ngal Alla suɓanii leñol ngol, dingiral moƴƴal ngenndindii, e laawol peewal, mbaawen daɗde e daɗndude, Alla tawta en e kala kala meeɗen. Mi julii e Nelaaɗo (JKM).
On njaaraama.